ΑΝΑΚΟΊΝΩΣΗ ΤΗΣ ΕΠΙΤΡΟΠΉΣ ΕΣΩΤΕΡΙΚΗ ΣΥΜΦΩΝΙΑ μεταξύ αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το Τμήμα Τέσσερα της Συνθήκης ΕΚ

ΑΝΑΚΟΊΝΩΣΗ ΤΗΣ ΕΠΙΤΡΟΠΉΣ

Η διαπραγμάτευση μιας διαδόχου συμφωνίας μετά τη Σύμβαση της Λομέ κατέληξε σε μακροπρόθεσμη μεταρρύθμιση των συστημάτων διαχείρισης για την αναπτυξιακή συνεργασία ΑΚΕ-ΕΚ. Συμφωνήθηκε να ενοποιηθούν τα μέσα του Ευρωπαϊκού Ταμείου Ανάπτυξης (ΕΤΑ) και να εισαχθεί ένα σύστημα κυλιόμενου προγραμματισμού. Η συμφωνία εμπνέεται από τους διττούς στόχους της διαφοροποίησης ώστε να καλύπτονται οι ειδικές ανάγκες και επιδόσεις κάθε δικαιούχου χώρας, και της βελτίωσης της αποτελεσματικότητας της βοήθειας.

Η εσωτερική συμφωνία για το 9ο ΕΤΑ, που διέπει τους αντίστοιχους ρόλους εντός της Κοινότητας για τις διαδικασίες προγραμματισμού και εφαρμογής του ΕΤΑ, θα πρέπει να αντικατοπτρίζουν τη συμφωνία που επετεύχθη με τις χώρες ΑΚΕ. Εντούτοις, η εσωτερική συμφωνία του 9ου ΕΤΑ θα πρέπει να προχωρήσει πέραν των μηχανικών προσαρμογών της εσωτερικής συμφωνίας του 8ου ΕΤΑ προκειμένου να είναι σύμφωνη με τη νέα συμφωνία εταιρικής σχέσης ΑΚΕ-ΕΚ. Πράγματι, τα κράτη μέλη έχουν ήδη αναγνωρίσει ότι η σύναψη της νέας συμφωνίας εταιρικής σχέσης ΑΚΕ-ΕΚ καθιστά αναγκαία την αναθεώρηση των αντιστοίχων ρόλων που διαδραματίζει η Επιτροπή και τα κράτη μέλη στη διαδικασία λήψης των αποφάσεων. [1] Οι εξελίξεις ορισμένων παράλληλων πολιτικών εντός της Κοινότητας, όπως η παρουσίαση της συνολικής αξιολόγησης της αναπτυξιακής βοήθειας της ΕΚ, η απόφαση του 1999 του Συμβουλίου για την "επιτροπολογία" και άτυπες συζητήσεις στην Επιτροπή ΕΤΑ, υπογραμμίζουν επίσης την ανάγκη για τέτοιου είδους μεταρρυθμίσεις. Στο πλαίσιο αυτό, η Επιτροπή Ανάπτυξης του Ευρωπαϊκού Κοινοβουλίου, στο σχέδιο γνώμης σχετικά με την απαλλαγή για τον προϋπολογισμό του 1998, επανέλαβε επίσης πολλές από τις συστάσεις που έγιναν από εξωτερικούς αξιολογητές.

[1] Συμπεράσματα του Συμβουλίου για το 9ο ΕΤΑ και δήλωση της Επιτροπής και των κρατών μελών σχετικά με τη διαδικασία προγραμματισμού στο πλαίσιο της 5ης Διάσκεψης Διαπραγματεύσεων με την ΑΚΕ.

Η παρούσα έκθεση περιγράφει τα αποτελέσματα της νέας συμφωνίας εταιρικής σχέσης ΑΚΕ-ΕΚ στον τομέα της διαχείρισης της βοήθειας και καθορίζει τα κύρια στοιχεία των εξελίξεων της σχετικής πολιτικής στο εσωτερικό της Κοινότητας. Το συμπέρασμα συνοψίζει την πρόταση της Επιτροπής για την εσωτερική συμφωνία σχετικά με τους αντίστοιχους ρόλους στη διαδικασία προϋπολογισμού για το 9ο ΕΤΑ.

1. ιστορικο

1.1. Εξορθολογισμός των μέσων συνεργασίας και νέα μέθοδος προγραμματισμού

Τα υφιστάμενα μέσα ΕΤΑ θα εξορθολογιστούν και θα συγκεντρωθούν σε ένα ενιαίο ποσό για την παροχή μη επιστρεπτέων ενισχύσεων καθώς και σε μία διευκόλυνση επενδύσεων. Η διευκόλυνση επενδύσεων θα λειτουργεί ως ανανεούμενο ταμείο και τη διαχείρισή του θα την έχει η ΕΤΕ (βλέπε περαιτέρω σημείο 1.2 κατωτέρω). Οι πόροι από την διευκόλυνση μη επιστρεπτέων ενισχύσεων θα χορηγούνται βάσει των αναγκών και των επιδόσεων και θα χρησιμοποιούνται για τη χρηματοδότηση ευρέος φάσματος δράσεων όπως η μακροοικονομική στήριξη, η στήριξη για τις τομεακές πολιτικές, ανακούφιση του χρέους, και μεταβατικά έργα και προγράμματα.

Η νέα διαδικασία προγραμματισμού θα επιτρέψει την ύπαρξη μιας ενιαίας στρατηγικής στήριξης χώρας (ΣΣΧ) για κάθε κράτος ΑΚΕ που καλύπτει την εφαρμογή όλων των δράσεων που χρηματοδοτούνται από το ποσό των μη επιστρεπτέων ενισχύσεων. Η διάκριση μεταξύ προγραμματιζομένης και μη προγραμματιζομένης βοήθειας κατά συνέπεια καταργείται. Βάσει μιας ενδεικτικής χορήγησης πόρων που καλύπτει περίοδο πέντε ετών, η ΣΣΧ θα μετατρέπεται σε ενδεικτικά προγράμματα τα οποία θα προχωρούν σταδιακά.

Η νέα διαδικασία προγραμματισμού είναι προσανατολισμένη στα αποτελέσματα και προβλέπει στροφή στη φύση της βοήθειας από την κατακερματισμένη ενίσχυση έργων προς την παροχή δημοσιονομικής ενίσχυσης και επικέντρωση της βοήθειας σε περιορισμένο αριθμό τομεακών προγραμμάτων. Η διαδικασία προγραμματισμού θα επιτρέψει κατά συνέπεια αυξημένη κυριότητα των πολιτικών από τη δικαιούχο χώρα και, αυξάνοντας την κλίμακα και την επικέντρωση των δράσεων, θα οδηγεί σε αύξηση της αποδοτικότητας και του αντικτύπου της βοήθειας. Η προσέγγιση θα διευκολύνει επίσης το συντονισμό των χορηγών και τη συμπληρωματικότητα και θα επιτρέψει τη συγχρηματοδότηση δράσεων σε τομείς στους οποίους την συνολική ευθύνη για το διάλογο πολιτικής και την εφαρμογή την έχει άλλος χορηγός.

Ένας ευέλικτος και τακτικός μηχανισμός αναθεώρησης θα επιτρέψει τη συνεχή ενημέρωση της ΣΣΧ και του όγκου των πόρων ανάλογα με τις ανάγκες και τις επιδόσεις. Βασικό στοιχείο είναι η αποκέντρωση της διαδικασίας αναθεώρησης σε τοπικό επίπεδο, καθιστώντας την αναθεώρηση αναπόσπαστο τμήμα του προγραμματισμού και του διαλόγου μεταξύ της Κοινότητας και της δικαιούχου χώρας. Μία ετήσια επιχειρησιακή αναθεώρηση, αποτελούμενη από καταγραφή των αποτελεσμάτων, θα συνοψίζει τα αποτελέσματα του τακτικού διαλόγου με τη δικαιούχου χώρα και θα επεκτείνει την προοπτική του επιχειρησιακού προγραμματισμού για την επόμενη περίοδο. Ενδιαμέσως και στο τέλος της περιόδου εφαρμογής του Χρηματοδοτικού Πρωτοκόλλου, η ετήσια αναθεώρηση θα προϋποθέτει επίσης συζήτηση για τη στρατηγική στήριξης, οδηγώντας είτε σε επιβεβαίωση του προσανατολισμού της ΣΣΧ ή υποδεικνύοντας τις κατάλληλες προσαρμογές. Ως αποτέλεσμα, ο όγκος των πόρων που χορηγούνται στην ενδιαφερόμενη χώρα μπορεί να προσαρμόζεται. Τα μέρη έχουν αναλάβει την υποχρέωση να τηρήσουν συγκεκριμένες προθεσμίες για την ολοκλήρωση κάθε αναθεώρησης - οι ετήσιες επιχειρησιακές αναθεωρήσεις θα ολοκληρώνονται εντός περιόδου εξήντα ημερών. Όταν η αναθεώρηση επεκτείνεται για να περιλάβει αναθεώρηση της ΣΣΧ, τα μέρη έχουν ακόμα 30 ημέρες να ολοκληρώσουν τη διαδικασία.

Η τοποθέτηση της αναθεώρησης στις δικαιούχους χώρες θα απαιτήσει την 'αποκέντρωση' ορισμένων καθηκόντων και αρμοδιοτήτων, τόσο εντός της Επιτροπής όσο και στο πλαίσιο του διαλόγου μεταξύ της Επιτροπής και των κρατών μελών. Ο ρόλος των αντιπροσωπειών της Επιτροπής στις χώρες εταίρους επανεξετάζεται αυτή τη στιγμή με σκοπό να μεγιστοποιηθεί το όφελος από την εμπειρία των αντιπροσωπειών επιτόπου. Οι αντιπροσωπείες θα λάβουν σαφώς καθορισμένες αρμοδιότητες και οι σχέσεις τους με τις κεντρικές υπηρεσίες της Επιτροπής θα εξορθολογιστούν για να αποφεύγεται αλληλεπικάλυψη των προσπαθειών. Η Επιτροπή μελετά ιδιαιτέρως την ανάθεση στις αντιπροσωπείες ευρύτερων αρμοδιοτήτων στο πλαίσιο του προγραμματισμού και της εφαρμογής, απ'ό,τι γίνεται αυτή τη στιγμή. Η απλοποίηση και ο εξορθολογισμός της διαχείρισης της βοήθειας εντός της Επιτροπής θα διευκολυνθεί περαιτέρω με την εναρμόνιση των διαδικασιών προκήρυξης διαγωνισμών, ανάθεσης συμβάσεων και την τυποποίηση των διαφόρων συμβατικών εγγράφων. Οι εκ των προτέρων έλεγχοι, μαζί με την άκαμπτη και συγκεντρωτική δομή, θα πρέπει να δώσουν τη θέση τους σε μια ευέλικτη και αποκεντρωμένη δομή που ευνοεί τους εκ των υστέρων ελέγχους.

Ο συντονισμός μεταξύ της Επιτροπής και των κρατών μελών θα πρέπει να ακολουθήσει και σε μεγάλο βαθμό να πραγματοποιείται μέσω συντονισμού ανάντη σε τοπικό επίπεδο, τόσο σε όρους στρατηγικής εκτίμησης όσο και συνεργασίας στην υλοποίηση της βοήθειας. Η επιτροπή ΕΤΑ θα πρέπει αντιθέτως να επικεντρώνει την προσοχή της στην αξιολόγηση των στρατηγικών χώρας, τις τομεακές πολιτικές και τις τομεακές αξιολογήσεις. Κατά συνέπεια, η επιτροπή θα πρέπει να ασχολείται λεπτομερώς μόνο με την τεχνική εξέταση των επιμέρους έργων πάνω από ένα σημαντικό κατώτατο όριο. Η συγκέντρωση των καθηκόντων ελέγχου που ασκεί η επιτροπή σε θέματα στρατηγικής και συνοχής θα καταστήσει τη διαχείριση πιο αποτελεσματική και ταυτόχρονα θα βοηθήσει την επικέντρωση των αναπτυξιακών προγραμμάτων σε στόχους προτεραιότητας.

1.2. Η διευκόλυνση επενδύσεων

Η διευκόλυνση επενδύσεων θα αντικαταστήσει τις διευκολύνσεις επιχειρηματικών κεφαλαίων και επιδοτήσεων επιτοκίου της Λομέ IV. Μια μεγάλη αλλαγή σε σχέση με τις προηγούμενες δράσεις είναι ότι θα λειτουργεί ως ανανεούμενο ταμείο, παρέχοντας στις χώρες ΑΚΕ κάποια ασφάλεια όσον αφορά το ποσό που διατίθεται για την ανάπτυξη του ιδιωτικού τομέα βραχυπρόθεσμα, μεσοπρόθεσμα και μακροπρόθεσμα. Η διευκόλυνση κατά συνέπεια θα προσπαθήσει να επικεντρωθεί κυρίως σε τομείς παρέμβασης και δράσεις οι οποίες δεν μπορούν να χρηματοδοτηθούν επαρκώς από τα ιδιωτικά κεφάλαια ή από τοπικούς χρηματοδοτικούς οργανισμούς - δηλαδή απαιτούνται μεσοπρόθεσμες και μακροπρόθεσμες χρηματοδοτήσεις, επιχειρηματικά κεφάλαια και συνοδευτικά μέτρα (εγγυητικά κεφάλαια κλπ.).

Οι στόχοι της διευκόλυνσης είναι να βοηθήσει τις επιχειρήσεις στις χώρες ΑΚΕ. Η διευκόλυνση θα χρηματοδοτήσει κερδοφόρες, εμπορικά και οικονομικά βιώσιμες ιδιωτικές επιχειρήσεις και, εάν πληρούν αυτές τις προϋποθέσεις, δημόσιες επιχειρήσεις. Οι επιχειρήσεις θα έχουν απευθείας πρόσβαση στη διευκόλυνση, ή έμμεση, μέσω ενδιαμέσων. Θα συμμετέχει σε ιδιωτικοποιήσεις και στοχεύει στην τόνωση των επενδύσεων εσωτερικής και εξωτερικής αποταμίευσης βοηθώντας την ανάπτυξη ικανοτήτων των τοπικών χρηματοπιστωτικών οργανισμών και των κεφαλαιαγορών καθώς και μέσω της μόχλευσης των ξένων επενδύσεων. Για το σκοπό αυτό, οι πόροι της διευκόλυνσης θα διοχετεύονται, όταν είναι δυνατό, μέσω των χρηματοπιστωτικών ιδρυμάτων της ΑΚΕ και της Ευρώπης.

Η διευκόλυνση θα μπορεί να επενδύει υπό μορφή δανείων, μετοχικού κεφαλαίου και οιονεί μετοχικού κεφαλαίου. θα μπορεί επίσης να εκδίδει εγγυήσεις υπέρ εγχωρίων και ξένων ιδιωτικών επενδύσεων. Ένας από τους στόχους θα είναι η μόχλευση άλλων (κυρίως ιδιωτικών) πηγών χρηματοδότησης. Ταυτόχρονα, η ΕΤΕ προτίθεται επίσης να συνεχίσει τη χρήση των ιδίων πόρων της για άλλες χρηματοδοτικές δράσεις στις χώρες ΑΚΕ.

Η διευκόλυνση επενδύσεων θα συσταθεί μέσω της παράθεσης 2.200 εκατομμυρίων ευρώ από το 9ο ΕΤΑ. Τα έσοδα που προκύπτουν από τις δράσεις του, θα εισρέουν εκ νέου στη διευκόλυνση. Οι επιδοτήσεις επιτοκίου θα επιτρέπονται υπό ορισμένες προϋποθέσεις για δάνεια σε έργα επενδύσεων που πληρούν ορισμένα κριτήρια όπως οι περιβαλλοντικές και κοινωνικές συνιστώσες κλπ. Οι τρέχοντες κανόνες για τη διαχείριση επιχειρηματικών κεφαλαίων, σύμφωνα με τους οποίους οι πληρωμές δανείων θα πιστώνονται στα κράτη μέλη, θα πρέπει κατά συνέπεια να αλλάξουν. Επιπλέον, λόγω της φύσης του μέσου, θα απαιτηθεί μεταρρύθμιση της διαχείρισης των εν λόγω πόρων, που περιλαμβάνει αναθεώρηση του ρόλου των επιτροπών προκειμένου να προσαρμοστούν τα μέσα συντονισμού μεταξύ της Τράπεζας, της Επιτροπής, των κρατών μελών και των πολυμερών χρηματοδοτικών οργανισμών ανάπτυξης.

1.3. Στόχοι ανάληψης υποχρεώσεων και εκταμιεύσεων

Στα συμπεράσματά του για το 9ο ΕΤΑ, το Συμβούλιο καθιέρωσε στενή σύνδεση μεταξύ ανάληψης υποχρεώσεων και ρυθμού εκταμίευσης της ενίσχυσης του ΕΤΑ και της συνεισφοράς πόρων για ενίσχυση στην ΑΚΕ. Η αποδέσμευση ενός δισεκατομμυρίου ευρώ από το συνολικό πακέτο του 9ου ΕΤΑ καθώς και η επιλεξιμότητα για ανανέωση των πόρων μετά τη λήξη του χρηματοδοτικού πρωτοκόλλου συνδέθηκαν και εξαρτώνται από την αξιολόγηση της ανάληψης υποχρεώσεων και των εκταμιεύσεων του 2004.

Προκειμένου να διασφαλιστεί η συνεχής πρόσβαση στους πόρους για ενίσχυση στην ΑΚΕ, η Επιτροπή και η ΑΚΕ συμφώνησαν να εκταμιεύσουν το 9ο ΕΤΑ και τα εναπομένοντα υπόλοιπα από προηγούμενα ΕΤΑ κατά την περίοδο 2000 έως 2007. Αυτό προϋποθέτει διπλασιασμό των τρεχόντων ετησίων μέσων ρυθμών εκταμίευσης.

Αυτός ο φιλόδοξος στόχος δεν μπορεί να πραγματοποιηθεί χωρίς λεπτομερή μεταρρύθμιση των τρεχόντων συστημάτων διαχείρισης και χωρίς μια ταχεία εξέλιξη της φύσης της βοήθειας προς την κατεύθυνση προγραμμάτων εκταμίευσης μεγάλης κλίμακας όπως τα προγράμματα διαρθρωτικής προσαρμογής ή/και τομεακής στήριξης. Η επιτυχής εφαρμογή τέτοιων προγραμμάτων θα εξαρτηθεί από καλοσχεδιασμένα μέτρα στήριξης που θα βοηθήσουν τη δικαιούχο χώρα να εξασφαλίσει την τήρηση των υποχρεώσεών της και να παρακολουθήσει τα σχετικά προγράμματα. Στο πλαίσιο της εν εξελίξει μεταρρύθμισης των υπηρεσιών της Επιτροπής και της ανακατάταξης του ανθρώπινου δυναμικού της, θα πρέπει να δοθεί δέουσα προσοχή στα αποτελέσματα των εξελίξεων στη βοήθεια.

1.4. Ρήτρα αναθεώρησης

Προκειμένου να επιτραπεί η συνεχής ενημέρωση των κειμένων που διέπουν την εφαρμογή της βοήθειας, όλες οι διατάξεις για τα μέσα και τον προγραμματισμό στη μελλοντική συμφωνία ΑΚΕ-ΕΚ έχουν περιληφθεί στο παράρτημα. Το παράρτημα αυτό μπορεί να τροποποιηθεί ανά πάσα στιγμή μέσω απόφασης του Συμβουλίου Υπουργών ΑΚΕ-ΕΚ και οι τροποποιήσεις θα αρχίσουν να ισχύουν χωρίς να χρειάζεται η επανέναρξη της διαδικασίας κύρωσης.

Οι γενικές γραμμές της εσωτερικής συμφωνίας θα πρέπει να ακολουθούν την ίδια λογική και να επιτρέπουν αντίστοιχο βαθμό ευελιξίας. Κατά συνέπεια εισήχθη μια ρήτρα αναθεώρησης βάσει της οποίας ορισμένες διατάξεις της εσωτερικής συμφωνίας μπορούν να τροποποιηθούν με απόφαση του Συμβουλίου με ειδική πλειοψηφία βάσει πρότασης της Επιτροπής και σε περίπτωση που αφορά την Τράπεζα, με τη συναίνεσή της.

1.5. Απόφαση ΥΧΕ

Τα συμπεράσματα του Συμβουλίου για το 9ο ΕΤΑ προβλέπουν χορήγηση 175 εκατομμυρίων EUR για ενίσχυση των υπερποντίων χωρών και εδαφών. Οι πόροι αυτοί επιβεβαιώνονται στην εσωτερική συμφωνία και υπόκεινται κατά συνέπεια σε επικύρωση από τα κράτη μέλη. Εντούτοις, η εφαρμογή της ενίσχυσης προς τις ΥΧΕ δεν θα διέπεται από τη συνολική συμφωνία ΑΚΕ-ΕΚ. Οι κανόνες για την εκτέλεση της εν λόγω ενίσχυσης θα εξεταστούν κατά συνέπεια στο πλαίσιο της μελλοντικής απόφασης του Συμβουλίου που διέπει τη σύνδεση των ΥΧΕ. Η απόφαση αυτή αναμένεται να αρχίσει να ισχύει μέχρι το Φεβρουάριο του 2001 το αργότερο.

1.6. Εσωτερικές εξελίξεις της Κοινότητας

Το Μάιο του 1999, το Συμβούλιο Ανάπτυξης εξέδωσε τα συμπεράσματα για την αξιολόγηση των αναπτυξιακών μέσων και προγραμμάτων της Ευρωπαϊκής Κοινότητας, η οποία πραγματοποιήθηκε μεταξύ 1995 και 1999. Τα συμπεράσματα του Συμβουλίου, που βασίστηκαν στα πορίσματα των επιμέρους γεωγραφικών αξιολογήσεων, υπογράμμισαν την ανάγκη βελτίωσης του πλαισίου εντός του οποίου παρέχεται η βοήθεια στις αναπτυσσόμενες χώρες. Πολλά από τα σημεία που υπογραμμίστηκαν στα συμπεράσματα - π.χ. στενότερης εταιρικής σχέσης με τις αναπτυσσόμενες χώρες, αυξημένη χρήση των κριτηρίων απόδοσης για τις χορηγήσεις, αυξημένος συντονισμός και συμπληρωματικότητα μεταξύ των χορηγών, μειωμένος αριθμός μέσων - περιελήφθησαν στη νέα συμφωνία σε διαπραγμάτευση με τα κράτη ΑΚΕ. Το Συμβούλιο ενεθάρρυνε επίσης έναν μεγαλύτερο ρόλο των επιτροπών ανάπτυξης για στρατηγικά και τομεακά θέματα, δηλώνοντας ότι ο αναπροσανατολισμός των εργασιών των επιτροπών αποτελεί σημαντικό βήμα προς το βελτιωμένο συντονισμό και συνεργασία'. Το Συμβούλιο κάλεσε την Επιτροπή και τα κράτη μέλη να εστιάσουν εκ νέου τις εργασίες των επιτροπών προς πιο στρατηγικά και τομεακά θέματα. Αναγνώρισε ότι αυτό μπορεί να απαιτήσει επανεξέταση των εργασιών των επιτροπών για την έγκριση επιμέρους έργων. Επιπλέον, το Συμβούλιο συμφώνησε με τη σύσταση ότι οι αντιπροσωπείες της Επιτροπής χρειάζονται περισσότερες αρμοδιότητες και μεγαλύτερη εξουσία λήψης αποφάσεων.

Κατά τη διάρκεια του 1999, η επιτροπή του Ευρωπαϊκού Ταμείου Ανάπτυξης ανέλαβε αναθεώρηση της εσωτερικής λειτουργίας του. Παρόλο που η αναθεώρηση αυτή πραγματοποιήθηκε εντός των όρων της εσωτερικής συμφωνίας για το 8ο ΕΤΑ, η επιτροπή ΕΤΑ συνεφώνησε ευρέως ότι θα χρειαστεί για το μέλλον μια εκ νέου εστίαση όπως περιγράφεται ανωτέρω.

Ως τμήμα της απαλλαγής για τον προϋπολογισμό του 1998, η επιτροπή ανάπτυξης του Ευρωπαϊκού Κοινοβουλίου προέβη σε ορισμένες συστάσεις για το πώς η ΕΚ θα μπορούσε να παράσχει καλύτερα τη βοήθειά της. Ανάμεσα σ'αυτές υπήρχαν υποδείξεις να μεταφερθεί η λήψη αποφάσεων στο επίπεδο των αντιπροσωπειών, να επανεκτιμηθεί λεπτομερώς ο ρόλος της επιτροπής ΕΤΑ και να βελτιωθεί ο εσωτερικός συντονισμός με τα κράτη μέλη.

Τον Ιούνιο του 1999, το Συμβούλιο εξέδωσε απόφαση που καθορίζει τις διαδικασίες για την άσκηση των εκτελεστικών αρμοδιοτήτων που έχουν ανατεθεί στην Επιτροπή (η λεγόμενη 'απόφαση επιτροπολογίας'). Παρόλο που η επιτροπή του Ευρωπαϊκού Ταμείου Ανάπτυξης δεν καλύπτεται άμεσα από την απόφαση αυτή, θα έπρεπε να είναι συμβατή με τις διατάξεις της για λόγους συνοχής.

2. Καινοτομίες εισαχθεσ σε σύγκριση με την εσωτερική συμφωνία για το 8ο ΕΤΑ

Σε σύγκριση με την εσωτερική συμφωνία για το 8ο ΕΤΑ έχουν εισαχθεί ορισμένες καινοτομίες.

(1) Η επιτροπή ΕΤΑ θα πρέπει να επικεντρώσει τις προσπάθειές της στον προγραμματισμό, την περιοδική αναθεώρηση των επιμέρους στρατηγικών χώρας και των ενδεικτικών προγραμμάτων, τον καθορισμό των τομεακών στρατηγικών και την εκτίμηση του αντικτύπου του προγράμματος. Η επιτροπή θα πρέπει να ασχολείται λεπτομερώς μόνο με μεγάλα έργα πάνω από ένα κατώτατο όριο που θα τοποθετηθεί σε ένα σημαντικότερα υψηλότερο επίπεδο απ'ό,τι τώρα. Η επιτροπή ΕΤΑ θα πρέπει επίσης να εξετάζει θέματα που απαιτούν ευρωπαϊκό συντονισμό ανάντη. Η διαδικασία προγραμματισμού περιγράφεται στα άρθρα 14 έως 20.

(2) Η εισαγωγή προθεσμιών που πρέπει να τηρούνται για την ολοκλήρωση των αναθεωρήσεων χώρας όπως καθορίζεται στη συμφωνία της οποίας έγινε η διαπραγμάτευση με την ΑΚΕ (άρθρο 5 του παραρτήματος IV της συμφωνίας ΑΚΕ-ΕΚ και άρθρα 17.2 και 18.2 της παρούσας συμφωνίας). Το ανωτέρω προϋποθέτει ότι οι διοικητικοί κανόνες που διέπουν τα συμπεράσματα της επιτροπής θα προσαρμοστούν μέσω του εσωτερικού κανονισμού που αναφέρονται στο άρθρο 21.2.

(3) Έμφαση στην αποκέντρωση της διαδικασίας λήψεως αποφάσεων υπό μορφή συστηματικών επιτόπου διαβουλεύσεων μεταξύ των κρατών μελών και της Επιτροπής ανάντη κατά τη διαδικασία προγραμματισμού (βλέπε άρθρα 15.1, 17.1, 18.1, 23.3, 23.4).

(4) Αναθεωρημένα κατώτατα όρια για έγκριση έργων. Η νέα συμφωνία προβαίνει σε ορισμένες αλλαγές στο σύστημα βοήθειας που απαιτεί επανεξέταση του ρόλου της επιτροπής και των κατώτατων ορίων προς εξέταση. Η νέα διαδικασία προγραμματισμού θα περιλαμβάνει ετήσιες αναθεωρήσεις, και κατά συνέπεια μεγαλύτερη συμμετοχή της επιτροπής ΕΤΑ στις συζητήσεις στρατηγικής. Η νέα έμφαση στα τομεακά προγράμματα, τη συγχρηματοδότηση και τη στήριξη του προϋπολογισμού θα σημαίνει ότι οι επιμέρους αποφάσεις χρηματοδότησης θα αφορούν πολύ μεγαλύτερα ποσά απ'ό,τι με την τρέχουσα πρακτική. Οι εργασίες της επιτροπής θα πρέπει να αναθεωρηθούν ώστε να ληφθούν υπόψη αυτές οι καινοτομίες (βλέπε άρθρα 22 έως 27). Κατά συνέπεια προτείνεται η επιτροπή ΕΤΑ να έχει μεγαλύτερο ρόλο ανάντη στη διαδικασία προγραμματισμού και να αναθεωρηθούν τα κατώτατα όρια για την έγκριση έργων, όπως αναφέρεται στο συνημμένο πίνακα.

(5) Λόγω της φύσης της διευκόλυνσης επενδύσεων, η επιτροπή που έχει συσταθεί υπό την αιγίδα της ΕΤΕ (επιτροπή διευκόλυνσης επενδύσεων) θα συσταθεί σύμφωνα με τις απαιτήσεις του εν λόγω μέσου (άρθρα 28 και 29).

(6) Όλες οι αναφορές στους κανόνες υλοποίησης για ενίσχυση στις ΥΧΕ αναφέρονται στη μελλοντική απόφαση ΥΧΕ (βλέπε άρθρο 3).

(7) Εκτός από τους τόκους που συσσωρεύονται από το ΕΤΑ, η Επιτροπή θα διαχειρίζεται 126 εκατομμύρια ευρώ για τη χρηματοδότηση των διοικητικών και χρηματοδοτικών δαπανών που σχετίζονται με την υλοποίηση (βλέπε άρθρα 4 και 11).

(8) Εισήχθη μια ρήτρα αναθεώρησης, δίδοντας εντολή στο Συμβούλιο να τροποποιήσει όλους τους κανόνες της εσωτερικής συμφωνίας που έχουν σχέση με την υλοποίηση μέσω απόφασης που ελήφθη με ειδική πλειοψηφία βάσει πρότασης της Επιτροπής (βλέπε άρθρο 33).

3. Συμπερασματα

Βάσει του ανωτέρω ιστορικού, η Επιτροπή καλεί τα κράτη μέλη να εξετάσουν τov συνημμένoν σχέδιο εσωτερικής συμφωνίας που διέπει την υλοποίηση της ενίσχυσης για τα κράτη ΑΚΕ.

(1)

ΠΑΡΑΡΤΗΜΑ

Σύνοψη των αντιστοίχων ρόλων των κρατών μελών και της Επιτροπής και της ΕΤΕ στη διαδικασία προγραμματισμού και υλοποίησης των πόρων ΕΤΑ

>ΘΕΣΗ ΠIΝΑΚΑ>

ΕΣΩΤΕΡΙΚΗ ΣΥΜΦΩΝΙΑ μεταξύ αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου,

για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών της [2] καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το Τμήμα Τέσσερα της Συνθήκης ΕΚ

[2] COM(2000)324.

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

το σχέδιο υποβληθέν από την Επιτροπή,

Εκτιμώντας τα εξής :

(1) Η συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της (εφεξής καλούμενη 'συμφωνία ΑΚΕ-ΕΚ') ορίζει το συνολικό ποσό της κοινοτικής ενίσχυσης προς τα κράτη ΑΚΕ σε 15 200 εκατομμύρια EUR. Το ποσό αυτό αποτελείται, αφενός, από 13 500 εκατομμύρια EUR από το 9ο Ευρωπαϊκό Ταμείο Ανάπτυξης (ΕΤΑ) στο οποίο έχουν συνεισφέρει τα κράτη μέλη και αφετέρου, από 1 700 εκατομμύρια EUR από την Ευρωπαϊκή Τράπεζα Επενδύσεων (εφεξής καλούμενη 'Τράπεζα'). Επιπλέον, τα υπόλοιπα από τα προηγούμενα Ευρωπαϊκά Ταμεία Ανάπτυξης από την ημερομηνία έναρξης ισχύος του Χρηματοδοτικού Πρωτοκόλλου της συμφωνίας ΑΚΕ-ΕΚ θα μεταφερθούν στο 9ο ΕΤΑ και θα χρησιμοποιηθούν σύμφωνα με τους όρους που ορίζονται στη συμφωνία ΑΚΕ-ΕΚ.

(2) Η απόφαση 91/482/ΕΟΚ του Συμβουλίου του Ιουλίου του 1991 σχετικά με τη σύνδεση των υπερποντίων χωρών και εδαφών με την Ευρωπαϊκή Κοινότητα, όπως τροποποιήθηκε με την απόφαση 97/803/ΕΚ της 24ης Νοεμβρίου 1997, παρατάθηκε μέχρι τις 28 Φεβρουαρίου 2001 με την απόφαση 2000/169/ΕΚ του Συμβουλίου της 25ης Φεβρουαρίου 2000. Μέχρι την ημερομηνία αυτή θα έχει εκδοθεί νέα απόφαση βάσει του άρθρου 187 της συνθήκης. Η απόφαση θα θέσει στα 175 εκατομμύρια EUR το ποσό του Ευρωπαϊκού Ταμείου Ανάπτυξης για χρηματοδοτική ενίσχυση στις υπερπόντιες χώρες και εδάφη για τα οποία ισχύει το Τμήμα Τέσσερα της συνθήκης (εφεξής καλούμενα 'ΥΧΕ'). [Προβλέπεται επίσης για την ανάληψη δράσεων το ποσό των 20 εκατομμυρίων EUR που θα αναληφθούν από την Τράπεζα από τους ιδίους πόρους της στις ΥΧΕ.] [3] Επιπροσθέτως τα υπόλοιπα προηγουμένων Ευρωπαϊκών Ταμείων Ανάπτυξης που έχουν κατανεμηθεί στις ΥΧΕ από την ημέρα έναρξης ισχύος της παρούσας συμφωνίας θα μεταφερθούν στο 9ο ΕΤΑ και θα χρησιμοποιηθούν σύμφωνα με τους όρους που ορίζονται στην εν λόγω απόφαση του Συμβουλίου.

[3] Υπό την προϋπόθεση της λήψης απόφασης από το Διοικητικό Συμβούλιο της ΕΤΕ.

(3) Οι αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, συμφώνησαν να καθορίσουν σε 126 εκατομμύρια EUR το ποσό για τη χρηματοδότηση δαπανών που προκύπτουν από την υλοποίηση του Ευρωπαϊκού Ταμείου Ανάπτυξης από την Επιτροπή.

(4) Προκειμένου να τεθεί σε εφαρμογή η Σύμβαση ΑΚΕ-ΕΚ και η απόφαση που αφορά τη σύνδεση των ΥΧΕ (εφεξής καλούμενη 'απόφαση'), πρέπει να συσταθεί ένα 9ο Ευρωπαϊκό Ταμείο Ανάπτυξης και να καθοριστεί ο τρόπος χρηματοδότησής του καθώς και οι συνεισφορές των κρατών μελών.

(5) Πρέπει να καθοριστούν οι κανόνες διαχείρισης της χρηματοδοτικής συνεργασίας, να αποφασιστεί η διαδικασία προγραμματισμού, εξέτασης και έγκρισης των ενισχύσεων και να καθοριστούν λεπτομερείς κανόνες για τον έλεγχο της χρησιμοποίησης των ενισχύσεων.

(6) Τα συμπεράσματα σχετικά με τις δημοσιονομικές πιστώσεις για το 9ο Ευρωπαϊκό Ταμείο Ανάπτυξης, τα οποία συνήχθησαν κατά τον Υπουργικό Συντονισμό της ΕΕ της 3ης Υπουργικής Διάσκεψης Διαπραγματεύσεων ΑΚΕ-ΕΚ της 6ης και 7ης Δεκεμβρίου 1999, σημειώνουν τις προθέσεις της Επιτροπής να αποκεντρώσει τη διοικητική λήψη αποφάσεων και υπογραμμίζει την ανάγκη για μεταρρυθμίσεις με σκοπό τον επαναπροσδιορισμό των αντιστοίχων ρόλων της Επιτροπής και του Συμβουλίου στη διαδικασία λήψης αποφάσεων του ΕΤΑ. Τα ίδια συμπεράσματα καθορίζουν στόχους ανάληψης υποχρεώσουν και εκταμιεύσεων για το 9ο ΕΤΑ και δηλώνουν ότι το σύνολο των διαθεσίμων πόρων θα υλοποιηθεί κατά την περίοδο 2000 έως 2007.

(7) Η δήλωση του Συμβουλίου και της Επιτροπής για τη διαδικασία προγραμματισμού που αναφέρεται στα πρακτικά της Υπουργικής Διάσκεψης Διαπραγματεύσεων ΑΚΕ-ΕΚ της 2ας και 3ης Φεβρουαρίου 2000 [4] σημειώνει ότι οι διαδικασίες και οι απαιτήσεις υποβολής εκθέσεων που συνοδεύουν τη διαδικασία προγραμματισμού πρέπει να υπόκεινται σε αυστηρή διαχείριση και ότι οι αντίστοιχοι ρόλοι των κρατών μελών και της Επιτροπής στη διαδικασία λήψης αποφάσεων θα αναθεωρηθούν και θα προσαρμοστούν.

[4] Πρακτικά του Υπουργικού Συντονισμού ΕΕ, Διάσκεψη του Συμβουλίου, έγγρ. 14084/99 ΑΚΕ 117 ΥΧΕ 18 τελικό 493 της 14ης Δεκεμβρίου 1999.

(8) Τα συμπεράσματα του Συμβουλίου της 21ης Μαΐου 1999 για την αξιολόγηση των αναπτυξιακών μέσων και προγραμμάτων της ΕΚ ορίζουν διάφορους τρόπους με τους οποίους το Συμβούλιο καλεί την Επιτροπή και τα κράτη μέλη να βελτιώσουν την αποτελεσματικότητα της αναπτυξιακής βοήθειας της Ευρωπαϊκής Κοινότητας περιλαμβανομένης της αποκέντρωσης στις αντιπροσωπείες, του αυξημένου συντονισμού και της συμπληρωματικότητας μεταξύ των χορηγών, του μειωμένου αριθμού των μέσων, της αυξημένης χρήσης κριτηρίων απόδοσης και του επαναπροσανατολισμού των εργασιών των διαχειριστικών επιτροπών ανάπτυξης. [5]

[5] ΕΕ ...

(9) Το Συμβούλιο της 21ης Μαΐου 1999 εξέδωσε συμπεράσματα σχετικά με το συντονισμό των πολιτικών και των δράσεων συνεργασίας στο πλαίσιο του κοινοτικού συντονισμού και συμπληρωματικότητας κατά τη σύνοδο του Μαΐου του 1999. Τα συμπεράσματα αυτά βασίζονται σε ανακοίνωση της Επιτροπής [6] καθώς και προηγούμενα ψηφίσματα και συμπεράσματα του Συμβουλίου από το 1993 και το 1994. Σημειώνεται εκ νέου η ανάγκη για στενότερο συντονισμό και συμπληρωματικότητα μεταξύ των χορηγών καθώς και η ανάγκη να έχει η χώρα εταίρος καθοδηγητικό ρόλο στη διαδικασία αυτή.

[6] COM(1999) 218.

(10) Πρέπει να συσταθεί μία επιτροπή αντιπροσώπων των κυβερνήσεων των κρατών μελών στην Επιτροπή και μία παρεμφερής επιτροπή στην Τράπεζα. Είναι σκόπιμο να εναρμονιστούν οι εργασίες της Επιτροπής και της Τράπεζας για την εφαρμογή της συμφωνίας ΑΚΕ-ΕΚ και των αντίστοιχων διατάξεων της απόφασης.

(11) Το Συμβούλιο εξέδωσε στις 28 Ιουνίου 1999 απόφαση για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή. [7]

[7] ΕΕ αριθ. L 184 της 17.7.1999, σ. 23.

Ύστερα από διαβουλεύσεις με την Ευρωπαϊκή Τράπεζα Επενδύσεων,

ΣΥΜΦΩΝΗΣΑΝ ΤΙΣ ΑΚΟΛΟΥΘΕΣ ΔΙΑΤΑΞΕΙΣ :

Κεφάλαιο I Δημοσιονομικοί πόροι

Άρθρο 1 Πόροι του 9ου ΕΤΑ

1. Τα κράτη μέλη ιδρύουν το 9ο Ευρωπαϊκό Ταμείο Ανάπτυξης (2000), το οποίο καλείται στο εξής 'το 9ο ΕΤΑ'.

2. Το 9ο ΕΤΑ καλύπτει την περίοδο 2000 έως 2007 και αποτελείται από τα εξής :

(α) Ποσό ύψους 13 801 εκατομμυρίων EUR το οποίο συνεισφέρουν τα κράτη μέλη ως ακολούθως :

Κράτος μέλος // Σε εισφορά σε εκατομμύρια EUR

Βέλγιο // 541

Δανία // 295

Γερμανία // 3 224

Ελλάδα // 173

Ισπανία // 806

Γαλλία // 3 353

Ιρλανδία // 86

Ιταλία // 1 731

Λουξεμβούργο // 40

Κάτω Χώρες // 720

Αυστρία // 366

Πορτογαλία // 134

Φινλανδία // 204

Σουηδία // 377

Ηνωμένο Βασίλειο // 1 751

Εξ αυτού του συνολικού ποσού,

i) 13 500 εκατομμύρια EUR διατίθενται για τα κράτη ΑΚΕ.

ii) 175 εκατομμύρια EUR διατίθενται για τις ΥΧΕ.

iii) 126 εκατομμύρια EUR διατίθενται στην Επιτροπή για δαπάνες σε σχέση με την υλοποίηση.

(β) Τα υπόλοιπα προηγουμένων ΕΤΑ κατά την ημερομηνία ένταξης ισχύος του Χρηματοδοτικού Πρωτοκόλλου της συμφωνίας ΑΚΕ-ΕΚ, καθώς και ποσά τα οποία θα αποδεσμευτούν σε μεταγενέστερη ημερομηνία από έργα εν εξελίξει στο πλαίσιο αυτών των ΕΤΑ, θα μεταφερθούν στο 9ο ΕΤΑ. Οι πόροι που μεταφέρονται κατ'αυτόν τον τρόπο στο 9ο ΕΤΑ και που είχαν διατεθεί προηγουμένως για το ενδεικτικό πρόγραμμα ενός κράτους ΑΚΕ, μιας περιοχής ΑΚΕ ή μιας ΥΧΕ θα συνεχίσουν να διατίθενται για αυτό το κράτος, περιοχή ή ΥΧΕ.

3. Τα έσοδα που προέρχονται από τόκους επί των κεφαλαίων που αναφέρονται στο παρόν άρθρο και που έχουν κατατεθεί στους φορείς πληρωμών στην Ευρώπη που αναφέρονται στο άρθρο 38 παράγραφος 1 του παραρτήματος IV της συμφωνίας ΑΚΕ-ΕΚ θα πιστώνονται σε έναν ή περισσότερους τραπεζικούς λογαριασμούς στο όνομα της Επιτροπής, και θα χρησιμοποιούνται σύμφωνα με τους όρους του άρθρου 11.

4. Η κατανομή των συνεισφορών που αναφέρεται στην παράγραφο 2 σημείο α) ανωτέρω θα τροποποιηθεί με ομόφωνη απόφαση του Συμβουλίου, βάσει ομόφωνης πρότασης της Επιτροπής, στην περίπτωση της προσχωρήσεως νέου κράτους στην Κοινότητα.

5. Η προσαρμογή των δημοσιονομικών πόρων μπορεί επίσης να ισχύει σε περίπτωση προσχώρησης νέων κρατών ΑΚΕ στη συμφωνία ΑΚΕ-ΕΚ που δεν έλαβαν μέρος κατά τις διαπραγματεύσεις, σύμφωνα με τη διαδικασία που περιγράφεται στην παράγραφο 4 ανωτέρω.

Άρθρο 2 Πόροι δεσμευθέντες για τα κράτη ΑΚΕ

Από το συνολικό ποσό που αναφέρεται στο άρθρο 1 παράγραφος 2 σημείο α), ποσό ύψους 13 500 εκατομμυρίων EUR θα διατεθεί για τα κράτη ΑΚΕ ως εξής :

α) 10 000 εκατομμύρια EUR υπό μορφή μη επιστρεπτέων ενισχύσεων εκ των οποίων

i) 8.836 εκατομμύρια EUR θα αποδεσμευθούν αμέσως με την έναρξη ισχύος του Χρηματοδοτικού Πρωτοκόλλου της συμφωνίας ΑΚΕ-ΕΚ για στήριξη της μακροπρόθεσμης ανάπτυξης σύμφωνα με τα άρθρα 1 έως 5 του παραρτήματος IV της συμφωνίας ΑΚΕ-ΕΚ. Οι πόροι αυτοί μπορούν να χρησιμοποιηθούν για τη χρηματοδότηση βραχυπρόθεσμων δράσεων σε εξαιρετικές περιστάσεις, σύμφωνα με τα άρθρα 72 και 73 της συμφωνίας ΑΚΕ-ΕΚ, σε περίπτωση που μία τέτοια ενίσχυση δεν μπορεί να χρηματοδοτηθεί από τον κοινοτικό προϋπολογισμό.

ii) 1.000 εκατομμύρια EUR θα αποδεσμευθούν βάσει πρότασης της Επιτροπής και αναθεώρησης επιδόσεων από το Συμβούλιο του 2004 μετά από πρόταση της Επιτροπής, που αναφέρεται στην παράγραφο 7 του Χρηματοδοτικού Πρωτοκόλλου της συμφωνίας ΑΚΕ-ΕΚ. Η αναθεώρηση αυτή θα λαμβάνει ιδίως υπόψη τους ρυθμούς των προηγούμενων αναλήψεων υποχρεώσεων και εκταμιεύσεων και θα αποτελέσει τη βάση για εκ νέου αξιολόγηση του συνολικού ποσού των πόρων καθώς και για την αξιολόγηση της ανάγκης για νέους πόρους στο πλαίσιο της συμφωνίας ΑΚΕ-ΕΚ μετά τη λήξη ισχύος του Χρηματοδοτικού Πρωτοκόλλου. Κατά την αξιολόγηση της ανάγκης για νέους πόρους, θα ληφθεί πλήρως υπόψη η εν λόγω αναθεώρηση επιδόσεων καθώς και η ημερομηνία πέραν της οποίας οι πόροι του 9ου ΕΤΑ δεν θα δεσμεύονται.

iii) 90 εκατομμύρια EUR θα αποδεσμευθούν αμέσως, με την έναρξη ισχύος του Χρηματοδοτικού Πρωτοκόλλου της συμφωνίας ΑΚΕ-ΕΚ για τη χρηματοδότηση του προϋπολογισμού του Κέντρου για την Ανάπτυξη των Επιχειρήσεων (CDE) σύμφωνα με τις διατάξεις του Παραρτήματος ΙΙΙ της συμφωνίας ΑΚΕ-ΕΚ.

iv) 70 εκατομμύρια EUR θα αποδεσμευθούν αμέσως, με την έναρξη ισχύος του Χρηματοδοτικού Πρωτοκόλλου της συμφωνίας ΑΚΕ-ΕΚ για τη χρηματοδότηση του προϋπολογισμού του Κέντρου για την Ανάπτυξη της Γεωργίας (CTA) σύμφωνα με τις διατάξεις του Παραρτήματος ΙΙΙ της συμφωνίας ΑΚΕ-ΕΚ. και

v) ποσό που δεν υπερβαίνει τα 4 εκατομμύρια EUR θα αποδεσμευθεί αμέσως, με την έναρξη ισχύος του Χρηματοδοτικού Πρωτοκόλλου της συμφωνίας ΑΚΕ-ΕΚ για τις δαπάνες σε σχέση με τη Μεικτή Συνέλευση ΑΚΕ-ΕΚ, που συστήνεται με το άρθρο 17 της συμφωνίας ΑΚΕ-ΕΚ.

β) 1 300 εκατομμύρια EUR θα αποδεσμευθούν αμέσως με την έναρξη ισχύος τουΧρηματοδοτικού Πρωτοκόλλου της συμφωνίας ΑΚΕ-ΕΚ για τη χρηματοδότηση της στήριξης για την περιφερειακή συνεργασία και ολοκλήρωση των κρατών ΑΚΕ σύμφωνα με τα άρθρα 6 έως 14 του Παραρτήματος IV της συμφωνίας ΑΚΕ-ΕΚ.

γ) 2 200 εκατομμύρια EUR θα αποδεσμευθούν αμέσως με την έναρξη ισχύος του Χρηματοδοτικού Πρωτοκόλλου της συμφωνίας ΑΚΕ-ΕΚ για τη χρηματοδότηση διευκόλυνσης επενδύσεων υπό τη διαχείριση της Τράπεζας σύμφωνα με τους όρους και τις προϋποθέσεις που ορίζονται στο Παράρτημα ΙΙ της συμφωνίας ΑΚΕ-ΕΚ καθώς και τις προϋποθέσεις που ορίζονται στην συμφωνία αυτή στα άρθρα 6, 10, 28 και 29.

Άρθρο 3 Πόροι δεσμευθέντες για τις ΥΧΕ

1. Το συνολικό ποσό της χρηματοδοτικής ενίσχυσης για τις ΥΧΕ που παρέχεται από την Κοινότητα υπό τη μορφή μη επιστρεπτέων ενισχύσεων εκ του συνολικού ποσού που αναφέρεται στο άρθρο 1 παράγραφος 2 σημείο α) είναι ύψους 175 εκατομμυρίων EUR εκ των οποίων 155 εκατομμύρια EUR υπό μορφή μη επιστρεπτέων ενισχύσεων και 20 εκατομμύρια EUR στο πλαίσιο της διευκόλυνσης επενδύσεων. Οι κανόνες που διέπουν την εφαρμογή της ενίσχυσης αυτής ορίζονται στην απόφαση του Συμβουλίου σχετικά με τη σύνδεση των ΥΧΕ με την Κοινότητα, που εκδίδεται δυνάμει του άρθρου 187 της συνθήκης.

2. Εάν στη σύμβαση προσχωρήσει ΥΧΕ που έγινε ανεξάρτητο, τα ποσά που αναφέρονται στην παράγραφο 1 του παρόντος άρθρου μειώνονται και τα ποσά του άρθρου 2 παράγραφος α) σημείο i) αυξάνονται αντίστοιχα με ομόφωνη απόφαση του Συμβουλίου ύστερα από πρόταση της Επιτροπής.

Άρθρο 4 Πόροι δεσμευθέντες για δαπάνες σε σχέση με την εφαρμογή

Δεσμεύονται 126 εκατομμύρια EUR για τη χρηματοδότηση των δαπανών σε σχέση με την εφαρμογή, που προέρχονται από την Επιτροπή στο πλαίσιο της συμφωνίας ΑΚΕ-ΕΚ και χρησιμοποιούνται σύμφωνα με τις αρχές που ορίζονται στο άρθρο 10 της εν λόγω συμφωνίας μαζί με τους πόρους που αναφέρονται στο άρθρο 1 παράγραφος 3 της συμφωνίας αυτής.

Άρθρο 5 Δάνεια από τους ιδίους πόρους της ΕΤΕ

1. Στο ποσό που καθορίζεται στο άρθρο 1.2 προστίθενται δάνεια της Τράπεζας από τους ιδίους πόρους της, ύψους 1.720 εκατομμυρίων EUR. Οι πόροι αυτοί θα χορηγηθούν για τους σκοπούς που ορίζονται στο Παράρτημα ΙΙ της συμφωνίας ΑΚΕ-ΕΚ και στην απόφαση του Συμβουλίου για τις ΥΧΕ σύμφωνα με τους όρους που προβλέπονται στο καταστατικό της και τις σχετικές διατάξεις των όρων και των προϋποθέσεων για χρηματοδότηση επενδύσεων όπως καθορίζονται στο προαναφερόμενο παράρτημα και απόφαση.

2. Τα δάνεια αυτά διατίθενται ως εξής :

α) για χρηματοδοτήσεις στα κράτη ΑΚΕ, ποσό 1 700 εκατομμυρίων EUR,

β) για χρηματοδοτήσεις στις ΥΧΕ, ποσό 20 εκατομμυρίων EUR.

Άρθρο 6 Χρηματοδότηση επιδοτήσεων επιτοκίων

1. Οι επιδοτήσεις επιτοκίου για τα δάνεια από τη διευκόλυνση επενδύσεων που αναφέρεται στο άρθρο 2 παράγραφος γ) ανωτέρω και για δάνεια από τους ιδίους πόρους της Τράπεζας χρηματοδοτούνται από τους πόρους που αναφέρονται στο άρθρο 2 παράγραφος α) σημεία i) και ii) της συμφωνίας αυτής.

2. Σύμφωνα με την παράγραφο 8 του Χρηματοδοτικού Πρωτοκόλλου της συμφωνίας ΑΚΕ-ΕΚ, το Συμβούλιο μπορεί να αποφασίσει ομόφωνα και ύστερα από πρόταση της Επιτροπής να προτείνει στο Συμβούλιο ΑΚΕ-ΕΚ την αύξηση του όγκου των πόρων υπό μορφή μη επιστρεπτέων ενισχύσεων που διατίθενται για το σκοπό της χρηματοδότησης τέτοιου είδους επιδοτήσεων επιτοκίου.

Άρθρο 7 Εγγύηση έναντι της ΕΤΕ

1. Τα κράτη μέλη αναλαμβάνουν την υποχρέωση, παραιτούμενα του δικαιώματος διζήσεως, και ανάλογα με τη συνεισφορά τους στα κεφάλαιά της, να εγγυηθούν απέναντι στην Τράπεζα για όλες τις οικονομικές υποχρεώσεις των οφειλετών της, οι οποίες απορρέουν από τις συμβάσεις δανείων που έχει συνάψει η Τράπεζα από τους ιδίους πόρους της, κατ'εφαρμογήν του άρθρου 1 του Παραρτήματος ΙΙ της συμφωνίας ΑΚΕ, και των αντίστοιχων διατάξεων της απόφασης.

2. Η εγγύηση που αναφέρεται στην παράγραφο 1 δεν υπερβαίνει το 75 % του συνολικού ποσού των πιστώσεων που χορηγεί η Τράπεζα για το σύνολο των συμβάσεων δανείων, ισχύει δε για την κάλυψη όλων των κινδύνων.

3. Οι υποχρεώσεις που απορρέουν από την παράγραφο 1 αποτελούν αντικείμενο εγγυητικών συμβάσεων μεταξύ κάθε κράτους μέλους και της Τράπεζας.

Άρθρο 8 Πράξεις υπό τη διαχείριση της Τραπέζης στο πλαίσιο προηγούμενων ΕΤΑ

1. Οι πληρωμές που πραγματοποιούνται προς την Τράπεζα στα πλαίσια των ειδικών δανείων που έχουν χορηγηθεί στα κράτη ΑΚΕ, τις ΥΧΕ καθώς και στα υπερπόντια διαμερίσματα, καθώς και το προϊόν και τα έσοδα από πράξεις επιχειρηματικών κεφαλαίων, που πραγματοποιήθηκαν στο πλαίσιο προηγούμενων ΕΤΑ, περιέρχονται στα κράτη μέλη κατ'αναλογία των συνεισφορών τους στο Ταμείο από το οποίο προέρχονται τα ποσά αυτά, εκτός αν το Συμβούλιο αποφασίσει, με ομοφωνία και μετά από πρόταση της Επιτροπής, να τα αποθεματοποιήσει ή να τα διαθέσει για άλλους σκοπούς.

2. Οι προμήθειες που οφείλονται στην Τράπεζα για τη διαχείριση των δανείων και των πράξεων που αναφέρονται στο πρώτο εδάφιο αφαιρούνται εκ των προτέρων από τα ποσά αυτά.

Άρθρο 9 Πράξεις υπό τη διαχείριση της Τράπεζας στο πλαίσιο του 9ου ΕΤΑ

1. Οι πληρωμές και τα έσοδα που λαμβάνει η Τράπεζα από πράξεις στο πλαίσιο της διευκόλυνσης επενδύσεων χρησιμοποιούνται για περαιτέρω πράξεις στο πλαίσιο της διευκόλυνσης, σύμφωνα με τις διατάξεις που ορίζονται στο άρθρο 3 του Παραρτήματος ΙΙ της συμφωνίας και αφού αφαιρεθούν οι έκτακτες δαπάνες και οι υποχρεώσεις που προκύπτουν σε σχέση με τη διευκόλυνση.

2. Η Τράπεζα αμείβεται σε βάση πλήρους αποζημίωσης για τη διαχείριση των πράξεων της διευκόλυνσης επενδύσεων. Το Συμβούλιο αποφασίζει, μετά από πρόταση της Επιτροπής η οποία καταρτίζεται σε συμφωνία με την Τράπεζα, σχετικά με τους πόρους και τους μηχανισμούς αμοιβής της Τράπεζας. Οι όροι της εν λόγω απόφασης ενσωματώνονται στη συμφωνία με την οποία η Τράπεζα αναλαμβάνει η ευθύνη της διεκπεραίωσης των εν λόγω πράξεων.

Άρθρο 10 Δαπάνες σε σχέση με την υλοποίηση των πόρων του 9ου ΕΤΑ

1. Οι πόροι που αναφέρονται στο άρθρο 4 της παρούσας συμφωνίας, μαζί με τους πόρους που αναφέρονται στο άρθρο 1.3, χρησιμοποιούνται για την κάλυψη των διοικητικών και των χρηματοπιστωτικών εξόδων που προκύπτουν από την υλοποίηση των πόρων του ΕΤΑ. Η Επιτροπή χρησιμοποιεί τους εν λόγω πόρους για τους ακόλουθους σκοπούς :

(α) διοικητικές και χρηματοπιστωτικές δαπάνες που προκύπτουν από την διαχείριση των κεφαλαίων του Ταμείου.

(β) ενίσχυση των διοικητικών ικανοτήτων της Επιτροπής και των αντιπροσωπειών της προκειμένου να εξασφαλιστεί η ομαλή προετοιμασία και εφαρμογή των πράξεων που χρηματοδοτούνται από το ΕΤΑ.

(γ) χρηματοδότηση μελετών, αξιολογήσεων, λογιστικών ελέγχων ή συμβουλευτικών υπηρεσιών, περιλαμβανομένου του τομέα της ανάλυσης, της διάγνωσης και της χάραξης στρατηγικών διαρθρωτικής προσαρμογής και άλλων πολιτικών. και

(δ) παρακολούθηση και αξιολόγηση.

Αυτού του είδους η ενίσχυση δεν διατίθεται για κεντρικά καθήκοντα του δημοσίου λειτουργήματος.

2. Η Επιτροπή προβαίνει σε ετήσιες συνολικές προτάσεις χρηματοδότησης προς την επιτροπή ΕΤΑ για τη χρήση των εν λόγω πόρων. Η επιτροπή ΕΤΑ εκφέρει τη γνώμη της γι'αυτές τις προτάσεις χρηματοδότησης σύμφωνα με τη διαδικασία που ορίζεται στο άρθρο 26 της συμφωνίας αυτής.

3. Εντούτοις, μετά από πρόταση της Επιτροπής, το Συμβούλιο μπορεί να αποφασίσει με την ειδική πλειοψηφία που ορίζεται στο άρθρο 21 να χρησιμοποιήσει τους πόρους που αναφέρονται στο άρθρο αυτό για σκοπούς άλλους από αυτούς που προβλέπονται στην παράγραφο 1.

Άρθρο 11 Συνεισφορές στο 9ο ΕΤΑ

1. Πριν από την 1η Νοεμβρίου κάθε έτους η Επιτροπή συντάσσει και κοινοποιεί στο Συμβούλιο την κατάσταση των προβλεπόμενων πληρωμών για το επόμενο δημοσιονομικό έτος καθώς και το χρονοδιάγραμμα των προσκλήσεων για την καταβολή των συνεισφορών λαμβάνοντας υπόψη τις απαιτήσεις της Τράπεζας σχετικά με τη διαχείριση και τις πράξεις της διευκόλυνσης επενδύσεων. Το Συμβούλιο αποφασίζει με την ειδική πλειοψηφία που προβλέπεται στο άρθρο 21 της συμφωνίας αυτής. Όσον αφορά τα κεφάλαια που μεταφέρονται από προηγούμενα ΕΤΑ στο 9ο ΕΤΑ σύμφωνα με το άρθρο 1 παράγραφος 2 σημείο β) της συμφωνίας αυτής, οι συνεισφορές κάθε κράτους μέλους υπολογίζονται ανάλογα με τη συνεισφορά κάθε κράτους μέλους στο εν λόγω ΕΤΑ.

2. Οι λεπτομέρειες καταβολής των συνεισφορών από τα κράτη μέλη καθορίζονται στο δημοσιονομικό κανονισμό που αναφέρεται στο άρθρο 30 της συμφωνίας αυτής.

3. Η Επιτροπή, μαζί με τις ετήσιες προβλέψεις συνεισφορών, υποβάλλει στο Συμβούλιο τις εκτιμήσεις δαπανών, για κάθε ένα από τα τέσσερα έτη που έπονται του έτους που αντιστοιχεί στην πρόσκληση για την καταβολή συνεισφορών.

Εάν οι συνεισφορές αποδειχθούν ανεπαρκείς για την κάλυψη των τρεχουσών αναγκών του Ταμείου του εν λόγω οικονομικού έτους, η Επιτροπή υποβάλλει προτάσεις για συμπληρωματικές πληρωμές, στο Συμβούλιο το οποίο θα αποφασίζει, το συντομότερο δυνατό, με την ειδική πλειοψηφία που αναφέρεται στο άρθρο 21 της συμφωνίας αυτής.

Κεφάλαιο II Αρμοδιότητες της Επιτροπής και της Ευρωπαϊκής Τράπεζας Επενδύσεων

Άρθρο 12 Χρηματοοικονομική εκτέλεση των έργων και των προγραμμάτων

1. Η Επιτροπή αναλαμβάνει, για λογαριασμό της Κοινότητας, τη χρηματοοικονομική εκτέλεση των ενεργειών που πραγματοποιούνται με πόρους υπό μορφή μη επιστρεπτέων ενισχύσεων εκτός των επιδοτήσεων επιτοκίων. Η Επιτροπή προβαίνει σε πληρωμές σύμφωνα με το δημοσιονομικό κανονισμό που αναφέρεται στο άρθρο 30 της συμφωνίας αυτής.

2. Η Τράπεζα αναλαμβάνει, για λογαριασμό της Κοινότητας, τη διαχείριση της διευκόλυνσης επενδύσεων και προβαίνει σε πράξεις, σύμφωνα με τους κανόνες που ορίζονται στο δημοσιονομικό κανονισμό που αναφέρεται στο άρθρο 30 της συμφωνίας αυτής. Στο πλαίσιο αυτό, η Τράπεζα ενεργεί για λογαριασμό και με ευθύνη της Κοινότητας. Όλα τα προκύπτοντα δικαιώματα από τις εν λόγω πράξεις, και ιδίως τα δικαιώματα του δανειστή ή του κυρίου, περιέρχονται στα κράτη μέλη.

3. Η Τράπεζα αναλαμβάνει τη χρηματοοικονομική εκτέλεση των ενεργειών που χρηματοδοτούνται από δάνεια από τους ιδίους πόρους της, που συνδυάζονται κατά περίπτωση με επιδότηση επιτοκίου από τους όρους επιχορηγήσεων του Ταμείου.

Άρθρο 13 Παρακολούθηση, αξιολόγηση και απαιτήσεις υποβολής εκθέσεων

1. Η Επιτροπή και η Τράπεζα παρακολουθούν, η κάθε μία στο βαθμό που την αφορά, τη χρήση της κοινοτικής ενίσχυσης στα κράτη ΑΚΕ, τις ΥΧΕ ή άλλους δικαιούχους και την υλοποίηση των έργων που χρηματοδοτούνται από κοινοτική ενίσχυση, λαμβάνοντας ιδίως υπόψη τους σχετικούς στόχους που αναφέρονται στα άρθρα 55 και 56 της συμφωνίας ΑΚΕ-ΕΚ και τις αντίστοιχες διατάξεις της απόφασης.

2. Η Τράπεζα ενημερώνει τακτικά την Επιτροπή σχετικά με την υλοποίηση των έργων που χρηματοδοτούνται από τους πόρους του Ταμείου το οποίο διαχειρίζεται, σύμφωνα με τις διαδικασίες που ορίζονται στις κατευθυντήριες γραμμές λειτουργίας της διευκόλυνσης επενδύσεων.

3. Η Επιτροπή, για λογαριασμό της ιδίας και της Τράπεζας, ενημερώνει το Συμβούλιο με τη λήξη του Χρηματοδοτικού Πρωτοκόλλου που επισυνάπτεται στη συμφωνία, σχετικά με τα πορίσματά τους δυνάμει της παραγράφου 1. Η έκθεση της Επιτροπής και της Τράπεζας περιλαμβάνουν επίσης εκτίμηση του αντικτύπου της κοινοτικής ενίσχυσης στην οικονομική και κοινωνική ανάπτυξη των δικαιούχων χωρών.

4. Το Συμβούλιο ενημερώνεται τακτικά για τα αποτελέσματα των εργασιών της Επιτροπής και της Τράπεζας όσον αφορά την παρακολούθηση και την αξιολόγηση των έργων που πραγματοποιούνται ή έχουν ολοκληρωθεί, ιδίως όσον αφορά τους αναπτυξιακούς στόχους.

Κεφάλαιο III Προγραμματισμός [8]

[8] Η Επιτροπή θα πρέπει να προβεί σε δήλωση ότι τηρεί το ρόλο του Επικεφαλής Αντιπροσωπείας όπως περιγράφεται στη συμφωνία ΑΚΕ-ΕΚ.

Άρθρο 14 Προγραμματισμός της ενίσχυσης

1. Η διαδικασία προγραμματισμού για την ενίσχυση σε επιμέρους κράτη ΑΚΕ αναλαμβάνεται σύμφωνα με τα άρθρα 1 έως 5 του Παραρτήματος IV της συμφωνίας ΑΚΕ-ΕΚ.

2. Η διαδικασία προγραμματισμού για τη στήριξη της περιφερειακής ανάπτυξης και ολοκλήρωσης των κρατών ΑΚΕ αναλαμβάνεται σύμφωνα με τα άρθρα 6 έως 14 του Παραρτήματος IV της συμφωνίας ΑΚΕ-ΕΚ.

Άρθρο 15 Στρατηγικές στήριξης χώρας και λειτουργικά ενδεικτικά προγράμματα

1. Στην αρχή της διαδικασίας προγραμματισμού, η Επιτροπή, μαζί με το ενδιαφερόμενο κράτος ΑΚΕ, και μετά από διαβούλευση με την Τράπεζα, ετοιμάζει τη στρατηγική στήριξης χώρας (ΣΣΧ) και το συνοδευτικό της λειτουργικό ενδεικτικό πρόγραμμα επιτόπου. Η προετοιμασία της ΣΣΧ πραγματοποιείται σε συντονισμό με τις αντιπροσωπείες των κρατών μελών στο ενδιαφερόμενο κράτος ΑΚΕ. Αυτός ο συντονισμός δίδει έμφαση στις κοινές εκτιμήσεις αναγκών και επιδόσεων και στην τομεακή ανάλυση. Η Επιτροπή διαβουλεύεται με την Τράπεζα σε θέματα σχετικά με τις πράξεις της και με αυτές της διευκόλυνσης επενδύσεων.

2. Η κοινοτική στήριξη υπό μορφή μη επιστρεπτέων ενισχύσεων επικεντρώνεται σε περιορισμένο αριθμό τομέων εστίασης και διευκολύνει τη συμπληρωματικότητα με πράξεις που χρηματοδοτούνται από το ίδιο το κράτος ΑΚΕ και, όταν αυτό είναι δυνατό, από άλλους παρόντες χορηγούς, ιδίως τα κράτη μέλη. Εντούτοις, η Κοινότητα μπορεί επίσης να συγχρηματοδοτήσει σχέδια στήριξης σε τομείς όπου τη γενική ευθύνη για το διάλογο πολιτικής και την εφαρμογή την έχει άλλος χορηγός.

3. Κάθε ΣΣΧ, περιλαμβανομένου του σχεδίου του ενδεικτικού της προγράμματος, περιγράφεται σε ένα ενιαίο συνοπτικό έγγραφο. Το έγγραφο αυτό αποτελεί αντικείμενο ανταλλαγής απόψεων μεταξύ των κρατών μελών και της Επιτροπής στο πλαίσιο της επιτροπής ΕΤΑ. Η Τράπεζα συμμετέχει σε αυτή την ανταλλαγή απόψεων. Η επιτροπή ΕΤΑ εκφέρει τη γνώμή της για το σχέδιο της ΣΣΧ και του ενδεικτικού της προγράμματος σύμφωνα με τη διαδικασία που καθορίζεται στο άρθρο 26 λαμβάνοντας υπόψη τους όρους του άρθρου 23 παράγραφος 1 της συμφωνίας αυτής.

4. Το λειτουργικό ενδεικτικό πρόγραμμα εγκρίνεται στη συνέχεια με κοινή συμφωνία μεταξύ της Επιτροπής και του ενδιαφερόμενου κράτους ΑΚΕ και είναι, όταν εγκριθεί δεσμευτικό τόσο για την Κοινότητα όσο και για το κράτος αυτό. Η οριστική ΣΣΧ και το ενδεικτικό της πρόγραμμα διαβιβάζονται στη συνέχεια στην επιτροπή ΕΤΑ προς ενημέρωση.

5. Η Επιτροπή, η Τράπεζα και τα κράτη μέλη λαμβάνουν όλα τα απαραίτητα μέτρα, ιδίως σε σχέση με τη διαδικασία ανταλλαγής απόψεων που αναφέρεται στην παράγραφο 3 του παρόντος άρθρου, ώστε να εξασφαλιστεί ότι η κατάρτιση της ΣΣΧ και του ενδεικτικού προγράμματος έχει ολοκληρωθεί εντός του συντομότερου δυνατού διαστήματος. Εκτός από εξαιρετικές περιστάσεις, η διαδικασία ολοκληρώνεται εντός δώδεκα μηνών από την υπογραφή της συμφωνίας εταιρικής σχέσης.

Άρθρο 16 Κατανομή πόρων

Κατά την έναρξη των διαδικασιών προγραμματισμού που αναφέρονται στο άρθρο 1 του Παραρτήματος IV της συμφωνίας εταιρικής σχέσης ΑΚΕ-ΕΚ η Επιτροπή καταρτίζει, βάσει των κριτηρίων που καθορίζονται στο άρθρο 3 του Παραρτήματος IV της συμφωνίας ΑΚΕ-ΕΚ, την ενδεικτική κατανομή των μη επιστρεπτέων ενισχύσεων εντός των ορίων των πόρων που περιγράφονται στο άρθρο 2 σημείο α) εδάφιο i) και 2 παράγραφος α) εδάφιο ii) για κάθε χώρα και περιοχή ΑΚΕ στην οποία βασίζεται η διαδικασία προγραμματισμού. Η Επιτροπή ενημερώνει την επιτροπή ΕΤΑ για τις εν λόγω κατανομές.

Άρθρο 17 Ετήσια αναθεώρηση των Εθνικών Ενδεικτικών Προγραμμάτων

1. Σύμφωνα με το άρθρο 5.4 του Παραρτήματος IV της συμφωνίας ΑΚΕ-ΕΚ, η ετήσια επιχειρησιακή αναθεώρηση των εθνικών ενδεικτικών προγραμμάτων πραγματοποιείται από την Επιτροπή μαζί με κάθε κράτος ΑΚΕ και σε στενό συντονισμό με τα κράτη μέλη. Ζητείται η γνώμη της Τραπέζης σε θέματα σχετικά με τις πράξεις της και με αυτές της διευκόλυνσης επενδύσεων.

2. Η διαδικασία της ετήσιας αναθεώρησης ολοκληρώνεται εντός 60 ημερών. Η Επιτροπή, η Τράπεζα και τα κράτη μέλη λαμβάνουν όλα τα απαραίτητα μέτρα, ιδίως σε σχέση με τη διαδικασία ανταλλαγής απόψεων που αναφέρεται στην παράγραφο 3 αυτού του άρθρου, προκειμένου να εξασφαλιστεί ότι τηρείται το χρονοδιάγραμμα για την ετήσια αναθεώρηση.

3. Εντός 60 ημερών, η επιτροπή ΕΤΑ συζητά την ετήσια αναθεώρηση βάσει συνοπτικού εγγράφου που υποβάλλει η Επιτροπή. Η διαδικασία για τη συζήτηση αυτή θα καθοριστεί στον εσωτερικό κανονισμό της επιτροπής ΕΤΑ. [9]

[9] Ίσως χρειαστεί δήλωσε σ'αυτό το άρθρο που θα αποσαφηνίζει ότι η ετήσια αναθεώρηση δεν αποτελεί εκ νέου συζήτηση της στρατηγικής.

4. Η ετήσια αναθεώρηση ολοκληρώνεται από την Επιτροπή και το ενδιαφερόμενο κράτος ΑΚΕ. Τα τελικά αποτελέσματα της ετήσιας αναθεώρησης συντάσσονται σε περιληπτική μορφή και διαβιβάζονται στην επιτροπή ΕΤΑ προς ενημέρωση.

Άρθρο 18 Ενδιάμεση και τελική αναθεώρηση της ΣΣΧ [10]

[10] Δήλωση που αναφέρει ότι δεν έχει πραγματοποιηθεί ξεχωριστή ετήσια αναθεώρηση μεταξύ ενδιάμεσης και τελικής αναθεώρησης.

1. Ενδιαμέσως και στο τέλος της εφαρμογής του Χρηματοδοτικού Πρωτοκόλλου, η διαδικασία αναθεώρησης επεκτείνεται, σύμφωνα με τη διαδικασία που αναφέρεται στα άρθρα 5.6 και 11 του Παραρτήματος IV της συμφωνίας ΑΚΕ-ΕΚ, ώστε να περιλάβει αναθεώρηση και προσαρμογή της στρατηγικής στήριξης και της ενδεικτικής κατανομής πόρων. Η ενδιάμεση και η τελική αναθεώρηση για κάθε κράτος ΑΚΕ πραγματοποιείται από την Επιτροπή και το ενδιαφερόμενο κράτος ΑΚΕ σε στενό συντονισμό με τα κράτη μέλη που εκπροσωπούνται στο εν λόγω κράτος ΑΚΕ. Ζητείται η γνώμη της Τραπέζης σε θέματα σχετικά με τις πράξεις της και με αυτές της διευκόλυνσης επενδύσεων.

2. Οι αναθεωρήσεις ενδιαμέσως και στο τέλος της περιόδου εφαρμογής του Χρηματοδοτικού Πρωτοκόλλου ολοκληρώνονται εντός συνολικού περιόδου 90 ημερών. Η Επιτροπή, η Τράπεζα και τα κράτη μέλη λαμβάνουν όλα τα απαραίτητα μέτρα, ιδίως σε σχέση με τη διαδικασία της γνωμοδότησης της επιτροπής ΕΤΑ που αναφέρεται στην παράγραφο 3 του άρθρου αυτού, ώστε να εξασφαλιστεί ότι τηρούνται τα χρονοδιαγράμματα για τις εν λόγω αναθεωρήσεις.

3. Εντός της χρονικής περιόδου που προβλέπεται για την ενδιάμεση και την τελική αναθεώρηση, η επιτροπή ΕΤΑ εκφέρει τη γνώμη της σύμφωνα με το άρθρο 26 της συμφωνίας αυτής βάσει συνοπτικού εγγράφου που υποβάλλει η Επιτροπή.

4. Η ενδιάμεση και η τελική αναθεώρηση μπορούν να περιλαμβάνουν αναπροσαρμογή της κατανομής πόρων λαμβανομένων υπόψη των τρεχουσών αναγκών και επιδόσεων του ενδιαφερομένου κράτους ΑΚΕ.

Άρθρο 19 Περιφερειακά Προγράμματα

1. Η προετοιμασία της περιφερειακής στρατηγικής στήριξης (ΠΣΣ) και του συνοδευτικού της λειτουργικού Ενδεικτικού Προγράμματος αναλαμβάνεται από την Επιτροπή και τους δεόντως εξουσιοδοτημένους περιφερειακούς οργανισμούς ή, απουσία τέτοιου είδους εντολής, από τους Εθνικούς Διατάκτες των ενδιαφερομένων κρατών ΑΚΕ στην περιοχή.

2. Η ΠΣΣ και το σχέδιο του Ενδεικτικού της Προγράμματος περιγράφονται σε ένα ενιαίο συνοπτικό έγγραφο. Το έγγραφο αυτό αποτελεί αντικείμενο ανταλλαγής απόψεων μεταξύ των κρατών μελών και της Επιτροπής στο πλαίσιο της επιτροπής ΕΤΑ. Η επιτροπή ΕΤΑ εκφέρει τη γνώμή της επί του σχεδίου της ΠΣΣ και του Ενδεικτικού της Προγράμματος σύμφωνα με τη διαδικασία που καθορίζεται στο άρθρο 26 λαμβάνοντας υπόψη τους όρους του άρθρου 23 παράγραφος 1 της συμφωνίας αυτής.

3. Το λειτουργικό Ενδεικτικό Πρόγραμμα ακολούθως εγκρίνεται με κοινή συμφωνία μεταξύ της Επιτροπής και των δεόντως εξουσιοδοτημένων περιφερειακών οργανισμών ή, εν απουσία του δεόντως εξουσιοδοτημένου περιφερειακού οργανισμού, από τους Εθνικούς Διατάκτες των κρατών ΑΚΕ στην ενδιαφερόμενη περιοχή. Το Ενδεικτικό Πρόγραμμα όταν εγκριθεί καθίσταται δεσμευτικό τόσο για την Κοινότητα όσο και για το εν λόγω κράτος.

4. Αναλαμβάνεται ενδιάμεση και τελική αναθεώρηση της ΠΣΣ και του Ενδεικτικού Προγράμματος σύμφωνα με το άρθρο 11 του Παραρτήματος IV της συμφωνίας ΑΚΕ-ΕΚ. Κατά τη διάρκεια της συνεργασίας αναθεώρησης, η επιτροπή ΕΤΑ εκφέρει τη γνώμή της σύμφωνα με τις διατάξεις του άρθρου 26 βάσει συνοπτικού εγγράφου που υποβάλλει η Επιτροπή. Η διαδικασία για την ανάληψη της εν λόω αναθεώρησης θα καθοριστεί στους κανόνες λειτουργίας της επιτροπής ΕΤΑ που αναφέρεται στο άρθρο 21 παράγραφος 2. Μετά τα πορίσματα της επιτροπής ΕΤΑ, η διαδικασία αναθεώρησης ολοκληρώνεται μεταξύ της Επιτροπής και των δεόντως εξουσιοδοτημένων περιφερειακών οργανισμών ή, εν απουσία τέτοιου είδους εντολής, από τους Εθνικούς Διατάκτες των κρατών ΑΚΕ στην ενδιαφερόμενη περιοχή. Τα τελικά αποτελέσματα της αναθεώρησης συντάσσονται σε συνοπτική μορφή και διαβιβάζονται στην επιτροπή ΕΤΑ προς ενημέρωση.

5. Η ενδιάμεση και η τελική αναθεώρηση μπορούν να περιλαμβάνουν αναπροσαρμογή της κατανομής των πόρων λαμβανομένων υπόψη των τρεχουσών αναγκών και επιδόσεων της ενδιαφερομένης περιοχής ΑΚΕ.

Άρθρο 20 Αναθεωρήσεις σε εξαιρετικές περιστάσεις

Σε εξαιρετικές περιστάσεις που αναφέρονται στα άρθρα 72 και 73 της συμφωνίας ΑΚΕ-ΕΚ, η αναθεώρηση της ΣΣΧ μπορεί να πραγματοποιηθεί μετά από αίτηση είτε του ενδιαφερομένου κράτους ΑΚΕ ή της Επιτροπής. Σε τέτοιες περιπτώσεις, ισχύει η διαδικασία αναθεώρησης που προβλέπεται στο άρθρο 18 της συμφωνίας αυτής.

Κεφάλαιο IV Διαδικασίες λήψης αποφάσεων

Άρθρο 21 Η επιτροπή του Ευρωπαϊκού Ταμείου Ανάπτυξης

1. Συγκροτείται, για τους πόρους του Ταμείου που αυτή διαχειρίζεται, επιτροπή που αποτελείται από αντιπροσώπους των κυβερνήσεων των κρατών μελών (εφεξής καλούμενη "επιτροπή του ΕΤΑ"). Η επιτροπή του ΕΤΑ προεδρεύεται από έναν αντιπρόσωπο της Επιτροπής και η Επιτροπή αναλαμβάνει τη γραμματεία της. Στις εργασίες της συμμετέχει και αντιπρόσωπος της Τράπεζας.

2. Η επιτροπή του ΕΤΑ, αποφασίζοντας με ειδική πλειοψηφία, ψηφίζει τον εσωτερικό κανονισμό της μετά από πρόταση του Προέδρου της.

3. Στα πλαίσια της επιτροπής του ΕΤΑ, οι ψήφοι των κρατών μελών σταθμίζονται ως εξής :

Κράτος μέλος // Ψήφοι

Βέλγιο // 9

Δανία 5 // 5

Γερμανία // 50

Ελλάδα // 4

Ισπανία // 13

Γαλλία // 52

Ιρλανδία // 2

Ιταλία // 27

Λουξεμβούργο // 1

Κάτω Χώρες // 12

Αυστρία // 6

Πορτογαλία // 3

Φινλανδία // 4

Σουηδία // 6

Ηνωμένο Βασίλειο // 27

4. Η επιτροπή του ΕΤΑ αποφασίζει με ειδική πλειοψηφία 145 ψήφων, που αντιστοιχούν στην ευνοϊκή ψήφο οκτώ τουλάχιστον κρατών μελών.

5. Η στάθμιση που προβλέπεται στην παράγραφο 3 και η ειδική πλειοψηφία που αναφέρεται στην παράγραφο 4 τροποποιούνται με ομόφωνη απόφαση του Συμβουλίου στην περίπτωση που αναφέρεται στο άρθρο 1 παράγραφος 4.

Άρθρο 22 Αρμοδιότητες της επιτροπής του ΕΤΑ

1. Η επιτροπή του ΕΤΑ επικεντρώνει τις εργασίες της στα προβλήματα ουσίας της αναπτυξιακής συνεργασίας σε εθνικό και περιφερειακό επίπεδο. Προς χάρη συνοχής, συντονισμού και συμπληρωματικότητας, η επιτροπή παρακολουθεί την εφαρμογή των αναπτυξιακών στρατηγικών που υιοθετούνται από την Κοινότητα και τα κράτη μέλη της.

2. Τα καθήκοντα της επιτροπής αφορούν τρία επίπεδα :

(α) τον προγραμματισμό της κοινοτικής ενίσχυσης και τις αναθεωρήσεις προγραμματισμού που επικεντρώνονται ιδίως στις εθνικές και περιφερειακές στρατηγικές, περιλαμβανομένης της ταυτοποίησης των έργων και των προγραμμάτων.

(β) τη συμμετοχή στη διαδικασία λήψης αποφάσεων σε σχέση με τη χρηματοδότηση από το ΕΤΑ. και

(γ) την παρακολούθηση της εφαρμογής της κοινοτικής ενίσχυσης, περιλαμβανομένων των τομεακών πτυχών.

Άρθρο 23 Προγραμματισμός και ταυτοποίηση

1. Όσον αφορά τον προγραμματισμό, η εξέταση που προβλέπεται στα άρθρα 15 παράγραφος 3, 18 παράγραφος 3, 19 παράγραφος 2 και 19 παράγραφος 4 καθώς και η συζήτηση που προβλέπεται στο άρθρο 17 αποσκοπούν στην επίτευξη συναίνεσης μεταξύ της Επιτροπής και των κρατών μελών. Η εξέταση και η συζήτηση πραγματοποιούνται στο πλαίσιο της επιτροπής ΕΤΑ και αφορούν :

(α) το γενικό πλαίσιο της κοινοτικής συνεργασίας με κάθε κράτος ΑΚΕ, και ιδίως τον ή τους τομείς όπου προβλέπεται συγκέντρωση των πόρων και τα προβλεπόμενα μέτρα για την επίτευξη των στόχων που καθορίζονται για τους εν λόγω τομείς, καθώς και τις γενικές κατευθύνσεις που προβλέπονται για την εφαρμογή της περιφερειακής συνεργασίας,

(β) τη συνοχή και τη συμπληρωματικότητα της κοινοτικής ενίσχυσης και της ενίσχυσης των κρατών μελών.

2. Προκειμένου να εξασφαλιστεί διαφάνεια και συνοχή μεταξύ των πράξεων συνεργασίας και να βελτιωθεί η συμπληρωματικότητα μεταξύ των δράσεων της Κοινότητας και της διμερούς ενίσχυσης, η Επιτροπή κοινοποιεί στα κράτη μέλη και τους αντιπροσώπους τους επιτόπου, τις σημειώσεις τακτοποίησης των έργων εντός ενός μηνός από τη λήψη της απόφασης για την αξιολόγησή τους. Οι σημειώσεις αυτές ενημερώνονται τακτικά και οι ενημερωμένες σημειώσεις αποστέλλονται στα κράτη μέλη και στους αντιπροσώπους τους επιτόπου.

3. Προς χάρη της συμπληρωματικότητας, με την ευκαιρία της ετήσιας αναθεώρησης, κάθε κράτος μέλος πληροφορεί την Επιτροπή σχετικά με τις δραστηριότητες συνεργασίας που αναλαμβάνει, ή προτίθεται να αναλάβει, σε κάθε επιμέρους χώρα.

Άρθρο 24 Προτάσεις Χρηματοδότησης

1. Η επιτροπή του ΕΤΑ γνωμοδοτεί, σύμφωνα με τη διαδικασία που καθορίζεται στο άρθρο 26 σχετικά με :

(α) προτάσεις χρηματοδότησης που αφορούν σχέδια ή προγράμματα αξίας άνω των 25 εκατομμυρίων EUR,

(β) προτάσεις χρηματοδότησης που καταρτίζονται κατ'εφαρμογήν του άρθρου 11.

2. Η Επιτροπή έχει την εξουσία να εγκρίνει, χωρίς να έχει ζητήσει τη γνώμη της επιτροπής του ΕΤΑ, πράξεις αξίας κατώτερης ή ίσης των 25 εκατομμυρίων EUR. Για πράξεις αξίας ανώτερης των 500 000 EUR και κατώτερης ή ίσης των 25 εκατομμυρίων EUR, η Επιτροπή ενημερώνει την επιτροπή ΕΤΑ σχετικά με την απόφαση που προτίθεται να εκδώσει. Για πράξεις αξίας κατώτερης των 500 000 EUR, η επιτροπή ΕΤΑ ενημερώνεται εκ των υστέρων.

3. Η Επιτροπή επίσης έχει την εξουσία να εγκρίνει, χωρίς να έχει ζητήσει τη γνώμη της επιτροπής του ΕΤΑ, τις επιπρόσθετες αναλήψεις υποχρεώσεων που απαιτούνται για την κάλυψη των υπερβάσεων οι οποίες προβλέπονται ή διαπιστώνονται κατά την εφαρμογή ενός έργου ή ενός προγράμματος από αυτά που αναφέρονται στην παράγραφο 1 σημεία α) και β), υπό την προϋπόθεση ότι η υπέρβαση δεν ξεπερνά το 20 % της ανάληψης υποχρέωσης που είχε οριστεί αρχικά με την απόφαση χρηματοδότησης, και δεν επιφέρει σημαντική τροποποίηση του έργου.

4. Στις προτάσεις χρηματοδότησης αναφέρονται συγκεκριμένα η συνάφεια των έργων ή των προγραμμάτων με τις προοπτικές ανάπτυξης της ή των ενδιαφερομένων χωρών, η σκοπιμότητά τους, καθώς και τα μέτρα που εξασφαλίζουν τη βιωσιμότητά τους μετά τη λήξη της κοινοτικής χρηματοδότησης. Καθορίζουν επίσης τις διαδικασίες και το χρονοδιάγραμμα για την εφαρμογή και αναφέρουν τον τρόπο με τον οποίο προηγούμενες εμπειρίες και προγράμματα έχουν συμβάλλει στην ανάπτυξη του προγράμματος και τον τρόπο με τον οποίο έχει αναληφθεί ο συντονισμός μεταξύ των χορηγών στην ή στις ενδιαφερόμενες χώρες.

Άρθρο 25 Συνολικές εγκρίσεις

Σύμφωνα με τις διαδικασίες που προβλέπονται για τις προτάσεις χρηματοδότησης στο άρθρο 24, και προκειμένου να επιταχυνθούν οι διαδικασίες, η Επιτροπή μπορεί να προβεί σε συνολικές εγκρίσεις που καλύπτουν συνολικά ποσά για τη διαδοχική χρηματοδότηση, μεταξύ άλλων, των ακολούθων :

(α) της κατάρτισης,

(β) της αποκεντρωμένης συνεργασίας,

(γ) μικροέργων,

(δ) της προώθησης και της ανάπτυξης του εμπορίου,

(ε) συνολικών ενεργειών περιορισμένων διαστάσεων σε ένα συγκεκριμένο τομέα,

(στ) της στήριξης της διαχείρισης έργων / προγραμμάτων,

(ζ) της τεχνικής συνεργασίας.

Άρθρο 26 Διαδικασία διαχείρισης

1. Όπου γίνεται αναφορά στο άρθρο αυτό, ο αντιπρόσωπος της Επιτροπής υποβάλλει στην επιτροπή σχέδια των προς λήψη μέτρων. Η επιτροπή του ΕΤΑ εκφέρει τη γνώμή της σύμφωνα με τις διατάξεις του εσωτερικού κανονισμού που αναφέρεται στο άρθρο 21 παράγραφος 2, και με την ειδική πλειοψηφία που ορίζεται στο άρθρο 21.

2. Η Επιτροπή λαμβάνει μέτρα, τα οποία αρχίζουν να ισχύουν αμέσως. Εντούτοις, εάν τα μέτρα αυτά δεν είναι σύμφωνα με τη γνώμη της επιτροπής του ΕΤΑ, ή εάν η επιτροπή του ΕΤΑ ζητήσει ουσιαστικές τροποποιήσεις σε μία από τις προτάσεις που αναφέρονται στο άρθρο αυτό, η Επιτροπή διαβουλεύεται με τους αντιπροσώπους του ή των ενδιαφερομένων κρατών ΑΚΕ.

3. Στη συνέχεια των εν λόγω διαβουλεύσεων, η Επιτροπή υποβάλλει έκθεση των αποτελεσμάτων κατά την προσεχή συνεδρίαση της επιτροπής του ΕΤΑ. Εάν η επιτροπή του ΕΤΑ εμμένει στην άρνηση ευνοϊκής γνωμοδότησης, η Επιτροπή ενημερώνει το ή τα ενδιαφερόμενα κράτη μέλη, που μπορούν να ζητήσουν :

(α) τη συζήτηση του προβλήματος στα πλαίσια της Υπουργικής Επιτροπής ΑΚΕ-ΕΚ (εφεξής καλούμενη "Επιτροπή Συνεργασίας για τη Χρηματοδότηση της Ανάπτυξης") που αναφέρεται στο άρθρο 83 της συμφωνίας ΑΚΕ-ΕΚ, ή

(β) ακρόαση από την επιτροπή του ΕΤΑ.

4. Εάν, μετά τις διαβουλεύσεις που αναφέρονται στην παράγραφο 3, η Επιτροπή αποφασίσει να λάβει μέτρα που παρεκκλίνουν από τη γνώμη της επιτροπής, η Επιτροπή τα κοινοποιεί στο Συμβούλιο. Στην περίπτωση αυτή, η Επιτροπή αναβάλλει την εφαρμογή των ληφθεισών αποφάσεων για περίοδο δύο μηνών.

5. Το Συμβούλιο, με την ειδική πλειοψηφία που ορίζεται στο άρθρο 21, μπορεί να λάβει διαφορετική απόφαση εντός της περιόδου που προβλέπεται στην παράγραφο 4.

6. Στην περίπτωση που αναφέρεται στις παραγράφους 4 και 5 ανωτέρω, εφόσον πρόκειται για προτάσεις χρηματοδότησης, το ενδιαφερόμενο κράτος ΑΚΕ μπορεί, εάν δεν έχει αποφασίσει να προσφύγει στην Επιτροπή Συνεργασίας για τη Χρηματοδότηση της Ανάπτυξης, να διαβιβάσει στο Συμβούλιο, σύμφωνα με το άρθρο 83 της συμφωνίας, κάθε πρόσθετη πληροφορία την οποία κρίνει απαραίτητη πριν από την τελική απόφαση, και να ζητήσει ακρόαση από το Συμβούλιο.

Άρθρο 27 Παρακολούθηση της εφαρμογής

Στο επίπεδο της παρακολούθησης της εφαρμογής της συνεργασίας, πραγματοποιούνται συζητήσεις στο πλαίσιο της επιτροπής του ΕΤΑ σχετικά με :

(α) γενικά θέματα ανάπτυξης, όταν ανακύπτουν προβλήματα σχετικά με την εφαρμογή του Ευρωπαϊκού Ταμείου Ανάπτυξης.

(β) τις τομεακές στρατηγικές που έχει χαράξει η Επιτροπή, σε συνεργασία με πραγματογνώμονες των κρατών μελών, όταν αυτό κρίνεται απαραίτητο για τη συνοχή της κοινοτικής αναπτυξιακής πολιτικής.

(γ) τα αποτελέσματα των αξιολογήσεων των εθνικών και τομεακών στρατηγικών ή άλλων αξιολογήσεων που κρίνεται ότι ενδιαφέρουν την επιτροπή.

(δ) την ενδιάμεση αξιολόγηση έργων και προγραμμάτων όταν ζητούνται από την επιτροπή του ΕΤΑ κατά την έγκριση των προτάσεων χρηματοδότησης, ή όπου η εν λόγω αξιολόγηση επιφέρει ουσιαστικές τροποποιήσεις του σχετικού έργου ή προγράμματος.

Κεφάλαιο V Η επιτροπή της διευκόλυνσης επενδύσεων [11]

[11] Με την επιφύλαξη της σύμφωνης γνώμης του Διοικητικού Συμβουλίου της ΕΤΕ.

Άρθρο 28 Η επιτροπή της διευκόλυνσης επενδύσεων

1. Συγκροτείται στην Τράπεζα επιτροπή (εφεξής καλούμενη "επιτροπή διευκόλυνσης επενδύσεων") που αποτελείται από εκπροσώπους των κυβερνήσεων των κρατών μελών, διοριζόμενους 'ad personam'. Η επιτροπή της διευκόλυνσης επενδύσεων προεδρεύεται από την Τράπεζα η οποία ασκεί καθήκοντα γραμματείας και παρέχει επικουρικές υπηρεσίες. Στις εργασίες της συμμετέχει ένας αντιπρόσωπος της Επιτροπής.

2. Το Συμβούλιο εκδίδει με ειδική πλειοψηφία τον εσωτερικό κανονισμό της επιτροπής διευκόλυνσης επενδύσεων.

3. Η στάθμιση των ψήφων των κρατών μελών και η ειδική πλειοψηφία που εφαρμόζεται στην επιτροπή διευκόλυνσης επενδύσεων είναι αυτές που προκύπτουν από την εφαρμογή του άρθρου 21.

Άρθρο 29 Αρμοδιότητες της επιτροπής διευκόλυνσης επενδύσεων

1. Η επιτροπή διευκόλυνσης επενδύσεων προβαίνει στα εξής :

(α) εκδίδει και αναθεωρεί τις λειτουργικές κατευθυντήριες γραμμές της διευκόλυνσης επενδύσεων.

(β) εκδίδει :

* τις στρατηγικές επενδύσεων που χαράσσονται σύμφωνα με τις λειτουργικές κατευθυντήριες γραμμές,

* τα επιχειρηματικά προγράμματα της διευκόλυνσης,

* τις ετήσιες εκθέσεις και την περιοδική εκ των υστέρων αναθεώρηση των δραστηριοτήτων,

* προτάσεις χρηματοδότησης.

2. Οι λειτουργικές κατευθυντήριες γραμμές εκδίδονται από την επιτροπή μετά από πρόταση της Τράπεζας. Η Επιτροπή γνωμοδοτεί επί αυτής της προτάσεως. Κάθε αναπροσαρμογή των κατευθυντηρίων γραμμών εκδίδεται σύμφωνα με την ίδια διαδικασία.

3. Οι στρατηγικές επενδύσεων, τα επιχειρηματικά προγράμματα, οι ετήσιες εκθέσεις και η περιοδική εκ των υστέρων αναθεώρηση των δραστηριοτήτων εκδίδεται (διαφορετική διατύπωση εάν "γνωμοδοτεί") από την επιτροπή μετά από πρόταση της Τράπεζας. Η Επιτροπή γνωμοδοτεί επί αυτών των προτάσεων.

4. Η επιτροπή γνωμοδοτεί επί των εξής :

* προτάσεων χρηματοδότησης για τις οποίες ζητείται επιδότηση επιτοκίου, δυνάμει του άρθρου 6 της συμφωνίας. Αυτού του είδους οι προτάσεις υποβάλλονται από την Τράπεζα σε συνδυασμό με προηγούμενη απόφαση της Επιτροπής για τη συνιστώσα επιδότησης.

* στην περίπτωση επενδυτικών προτάσεων σε έργα του δημόσιου τομέα που εντάσσονται σε μία ΣΣΧ ή RSS, για τα οποία η Επιτροπή δεν έχει δηλώσει ότι τέτοιου είδους πράξεις είναι σύμφωνα με την ΣΣΧ ή την RSS.

* στην περίπτωση επενδυτικών προτάσεων που έχουν αναληφθεί μέσω χρηματοδοτικών οργανισμών, για τις οποίες η Επιτροπή δεν έχει δηλώσει ότι τέτοιου είδους προτάσεις έχουν λάβει την ευνοϊκή της γνώμη.

5. Όταν η επιτροπή διευκόλυνσης επενδύσεων διατυπώνει ευνοϊκή γνώμη για αίτηση δανείου από τους ιδίους πόρους της Τράπεζας με επιδότηση επιτοκίου, η αίτηση, συνοδευόμενη από την αιτιολογημένη γνώμη και από την εκτίμηση της Επιτροπής, υποβάλλεται στο Διοικητικό Συμβούλιο της Τράπεζας, το οποίο αποφασίζει σύμφωνα με τις διατάξεις του Καταστατικού της.

6. Εάν η επιτροπή ή η Επιτροπή δεν γνωμοδοτήσει ευνοϊκά, η Τράπεζα είτε αποσύρει την αίτηση είτε αποφασίζει να τη διατηρήσει. Στην τελευταία περίπτωση, η αίτηση, συνοδευόμενη από την αιτιολογημένη γνώμη της επιτροπής ή της Επιτροπής, υποβάλλεται για τη λήψη απόφασης στο Διοικητικό Συμβούλιο της Τράπεζας, το οποίο αποφασίζει σύμφωνα με τις διατάξεις του Καταστατικού της Τράπεζας.

7. Όταν η επιτροπή διατυπώνει ευνοϊκή γνώμη για πρόταση χρηματοδότησης από την διευκόλυνση επενδύσεων, η πρόταση υποβάλλεται στο Διοικητικό Συμβούλιο της Τράπεζας, το οποίο αποφασίζει σύμφωνα με τις διατάξεις του καταστατικού της.

8. Εάν η επιτροπή δεν γνωμοδοτήσει ευνοϊκά, η Τράπεζα, σύμφωνα με το άρθρο 289 παράγραφος 2 και 3 της Σύμβασης, μπορεί :

- είτε να αποφασίσει να μην δώσει συνέχεια στην πρόταση αυτή,

- είτε να ζητήσει να προσφύγει στο Συμβούλιο το ταχύτερο δυνατόν.

Στην τελευταία αυτή περίπτωση, η πρόταση υποβάλλεται στο Συμβούλιο συνοδευόμενη από τη γνωμοδότηση της Επιτροπής και, ενδεχομένως, από την αξιολόγηση του αντιπροσώπου της Επιτροπής καθώς και από κάθε στοιχείο που μπορεί να ζητήσει το Συμβούλιο.

9. Το Συμβούλιο αποφασίζει με τους ίδιους όρους ψηφοφορίας όπως και η επιτροπή διευκόλυνσης επενδύσεων.

Αν το Συμβούλιο επιβεβαιώσει τη θέση που έχει λάβει η επιτροπή διευκόλυνσης επενδύσεων, η Τράπεζα αποσύρει την πρότασή της.

Αν, αντίθετα, το Συμβούλιο αποφανθεί υπέρ της πρότασης της Τράπεζας, αυτή θέτει σε εφαρμογή τις διαδικασίες που προβλέπει το Καταστατικό της.

Κεφάλαιο VI Τελικές διατάξεις

Άρθρο 30 Δημοσιονομικός Κανονισμός

Οι διατάξεις εφαρμογής της παρούσας συμφωνίας περιλαμβάνονται σε δημοσιονομικό κανονισμό που εκδίδεται, πριν την έναρξη ισχύος της συμφωνίας ΑΚΕ-ΕΚ, από το Συμβούλιο, με την ειδική πλειοψηφία που προβλέπεται στο άρθρο 21, με βάση πρόταση της Επιτροπής και αφού γνωμοδοτήσει η Τράπεζα για τις διατάξεις που την αφορούν και το Ελεγκτικό Συνέδριο που ιδρύθηκε με το άρθρο 247 της Συνθήκης για την ίδρυση της Ευρωπαϊκής Κοινότητας.

Άρθρο 31 Δημοσιονομικές ρυθμίσεις

1. Με το κλείσιμο κάθε οικονομικού έτους, η Επιτροπή εγκρίνει το λογαριασμό εσόδων και εξόδων καθώς και τον ισολογισμό του Ταμείου.

2. Με την επιφύλαξη της παραγράφου 5, το Ελεγκτικό Συνέδριο ασκεί επίσης τις εξουσίες του όσον αφορά τις εργασίες του Ταμείου. Οι προϋποθέσεις υπό τις οποίες το Ελεγκτικό Συνέδριο ασκεί τις εξουσίες του καθορίζονται στο δημοσιονομικό κανονισμό που αναφέρεται στο άρθρο 30.

3. Το Ευρωπαϊκό Κοινοβούλιο, ύστερα από σύσταση του Συμβουλίου που αποφασίζει με την ειδική πλειοψηφία του άρθρου 21 της παρούσας απόφασης, απαλλάσσει την Επιτροπή για την οικονομική διαχείριση του Ταμείου, με την εξαίρεση των πράξεων που διαχειρίζεται η Τράπεζα.

4. Η Επιτροπή θέτει στη διάθεση του Ελεγκτικού Συνεδρίου τα στοιχεία που προβλέπονται στο άρθρο 13, προκειμένου αυτό να μπορέσει να προβεί στον βάσει εγγράφων έλεγχο της ενίσχυσης που χορηγήθηκε από τους πόρους του Ταμείου.

5. Οι ενέργειες που χρηματοδοτούνται από τους πόρους του Ταμείου που διαχειρίζεται η Τράπεζα αποτελούν αντικείμενο των διαδικασιών ελέγχου και απαλλαγής που προβλέπονται από το Καταστατικό της Τράπεζας για το σύνολο των δραστηριοτήτων της. Η Τράπεζα υποβάλλει κάθε χρόνο στην Επιτροπή και το Συμβούλιο ετήσια έκθεση για την εκτέλεση των ενεργειών που χρηματοδοτούνται από τους πόρους του Ταμείου τους οποίους διαχειρίζεται.

Άρθρο 32 Προηγούμενα ΕΤΑ

1. Τα υπόλοιπα από προηγούμενα ΕΤΑ, όπως αναφέρεται στο άρθρο 1 παράγραφος 2 σημείο β) της παρούσας συμφωνίας, μεταφέρονται στο 9ο ΕΤΑ και, με την επιφύλαξη των διατάξεων του σημείου 2 κατωτέρω, υπόκεινται σε διαχείριση σύμφωνα, αντιστοίχως, με τους κανόνες της παρούσας απόφασης ή με αυτούς της απόφασης του Συμβουλίού που εξεδόθη δυνάμει του άρθρου 187 της Συνθήκης, όσον αφορά τις ΥΧΕ.

2. Εάν το ποσό των πόρων που μεταφέρονται από προηγούμενα ΕΤΑ σε συγκεκριμένα εθνικά ή περιφερειακά ενδεικτικά προγράμματα στο πλαίσιο του 9ου ΕΤΑ υπερβαίνει τα 10 εκατομμύρια EUR ανά χώρα ή περιοχή, οι πόροι αυτοί υπόκεινται στους κανόνες του αρχικού ΕΤΑ σε σχέση με την επιλεξιμότητα για συμμετοχή σε διαγωνισμούς και ανάθεση συμβάσεων. Εάν οι μεταφερόμενοι πόροι είναι ίσοι ή κατώτεροι των 10 εκατομμυρίων EUR, ισχύουν οι κανόνες επιλεξιμότητας για τους διαγωνισμούς δυνάμει του 9ου ΕΤΑ. [12]

[12] Θα πρέπει να υποβληθεί κοινή δήλωση (από την ΑΚΕ και την Κοινότητα που περιλαμβάνεται ενδεχομένως στα πρακτικά της επίσημης υπογραφής της συμφωνίας Φίτζι) σε περίπτωση που η ΑΚΕ προσχωρεί στους ίδιους κανόνες.

Άρθρο 33 Ρήτρα αναθεώρησης

Τα άρθρα που περιέχονται στα κεφάλαια II έως V της παρούσας συμφωνίας, με την εξαίρεση του άρθρου 21, μπορούν να τροποποιηθούν από το Συμβούλιο, με ειδική πλειοψηφία όπως καθορίζεται στο άρθρο 21 της παρούσας συμφωνίας και μετά από πρόταση της Επιτροπής. Η Τράπεζα συμμετέχει στην πρόταση της Επιτροπής για θέματα σχετικά με τις δραστηριότητές της και με αυτά της διευκόλυνσης επενδύσεων. Τέτοιου είδους τροποποιήσεις μελετώνται προκειμένου :

(α) να εξασφαλιστεί συνοχή με τη συμφωνία ΑΚΕ-ΕΚ και ιδίως με τα παραρτήματα της εν λόγω συμφωνίας που καλύπτουν τους κανόνες εφαρμογής και τα συστήματα διαχείρισης. και

(β) να βελτιωθεί η αποτελεσματικότητα της εφαρμογής των πόρων ΕΤΑ.

Άρθρο 34 Επικύρωση, έναρξη ισχύος και διάρκεια

1. Η παρούσα συμφωνία εγκρίνεται από κάθε κράτος μέλος σύμφωνα με τους συνταγματικούς του κανόνες, Η κυβέρνηση κάθε κράτους μέλους ανακοινώνει στη Γενική Γραμματεία του Συμβουλίου της Ευρωπαϊκής Ένωσης την ολοκλήρωση των διαδικασιών που απαιτούνται για την έναρξη της ισχύος της παρούσας συμφωνίας..

2. Η παρούσα συμφωνία αρχίζει να ισχύει την πρώτη ημέρα του δεύτερου μήνα μετά την ανακοίνωση της έγκρισης της παρούσας συμφωνίας από το τελευταίο κράτος μέλος.

3. Η παρούσα συμφωνία συνάπτεται για την ίδια χρονική διάρκεια με το Χρηματοδοτικό Πρωτόκολλο που προσαρτάται στη συμφωνία ΑΚΕ-ΕΚ. Η παρούσα συμφωνία εξακολουθεί εντούτοις, παρά το άρθρο 2 παράγραφος α) σημείο ii), να ισχύει εφόσον αυτό είναι αναγκαίο για την ολοκλήρωση των ενεργειών που χρηματοδοτούνται βάσει της συμφωνίας εταιρικής σχέσης ΑΚΕ-ΕΚ και του Χρηματοδοτικού Πρωτοκόλλου.

Άρθρο 35 Αυθεντικές γλωσσικές εκδόσεις

Η παρούσα συμφωνία συντάσσεται σε ένα και μόνο αντίτυπο στην αγγλική, γαλλική, γερμανική, δανική, ελληνική, ισπανική, ιταλική, ολλανδική, πορτογαλική, σουηδική και φινλανδική γλώσσα. τα έντεκα κείμενα είναι εξίσου αυθεντικά. η συμφωνία αυτή κατατίθεται στο αρχείο της Γενικής Γραμματείας του Συμβουλίου της Ευρωπαϊκής Ένωσης, η οποία διαβιβάζει επικυρωμένο αντίγραφο σε κάθε μία από τις κυβερνήσεις των κρατών που την υπογράφουν.

Βρυξέλλες, [...]

Για το Συμβούλιο

Ο Πρόεδρος